text:
Taata yagamba nti olwalero ngenda kunyumiki za kumusayi ogujja oluvanyuma lwokuzala (NIFASI)
q Nifasi kyeki?
- Musayi omukazi gwalaba nga azaala oba oluvanyuma lwokuzaala kulwensonga yokuzala kati omukyala mukiseera ekyo ayitibwa: Nufasau.
q Nifasi amala bangaki?
- Obunji bwanifasi ziba naku kumi.
q Ate mubutono?
-Tekuli kikomo mubutono.... guyinza okuba muyitirivu ate guyinza okuba omutono okusinga ko awo.
q Abo abachala balina enjawulo munifasi?
-Nifasi alina emiteko esatu buli muteeko gulina okulamulwa kwagwo.
1- Atasussa naku kumi nga avamu omusayi.
q Alamulwa atya?
- Ebbanga lyamala nga avamu omusayi gubalibwanga nifasi.
2- Ayisa munnaku ekkumi nga avamu omusayi atenga alina haizi wamirundi mingi alina ebikomo nga okuba haizi we amala ennaku tano(5) buli mwezi.
q Alamulwa atya?
- Kwekubala ebanga lyaberamu ne haizi nti nifasi mungeri esose.
q Ate ennaku ezisigaddeyo?
- Azibala nga ekikulukuto ekyalalo.
3- Ayisa munnak ekkumi nga omusayi gujja, nayenga talina haizi wamirundi mingi gyeyawulidde.
q Alamulwa atya?
- Okulamulwakwe kwekubala ennaku kumi nti nifasi.
q Bwebaba nga abalina nifasi bali na emirundi mingi mu haizi, kati omusayi gwa nifasi negusukka ennaku za haizi nga naye tamanyi abaffe omusayi gunakutuka nga ekkumi terinawera oba gujja kugenda gususse mukkumi?
- Kimusobozesa kuleka ibada okumala ennaku kumi, omusayi bwegukoma agubalanga nifasi ate bwegusukka munnaku ekkumi anaaba naakola emirimo gyowe kikulukuto.
q Ate ebbanga eriba wakati wa haizi nennaku ekkumi ziri mweyalekera ibada?
- Azibalanga kyalalo, naliwa ebyamuyitako mumirim gya ibada.
q Singa omusayi gukoma mulunaku olusoka ate negukomawo gukutuke omulundi omulala mulunaku olwekkumi oba mulunaku olalala....?
- Okujja kwomusayi ogusoka nogwokubiri byonna bibeera nifasi.
q Ate ebanga lyobutukuvu eryawula wakati wanifasi ebbiri?
- Okulamulwa kwalyo kwekugatta emirimu gyobutukuvu munnifasi nebyo ebirekebwan nabakyala banifasi.
q Omusayi bwegukutuka, negukomawo, ate bwegutyo nayenga emirundi gyonna tegususse nakukkumi?
- Ennaku zomusayi zonna guba nifasi naye ennaku zobutukuvu agattiramu emurimu gyobu tukuvu nebyo ebirekebwa naba nifasi.
q Abakazi banifasi bwebajjuza nifasi wabwe, ate nalaba omusayi oluvannyuma lwakyo?
- Buli musayi owanifasi gwalaba oluvanyuma lwokujjuza ennaku ekkumi nebyeyongerako byonna bibalibwa mukyalalo sinsonga omusayi ogwo gulina ebitendo bya haizi oba tegulina oba gubamunnaku zahaizi oba nedda.
q Kiki ekibalibwa kuwanifasi mumateeka?
- Abalibwako nabulikyonna ekibalibwa kuwa haizi mubiri wajibati ebikakafu oba musitahabu ebyagalwo oba ebye tamibwa oba ebiri haramu okutuusa nokusoma ayati sajida haramu nokuyingira omuzigiti gwe mecca nemadiina wadde okuyitamu obuyisi, nokuyingira emizigiti emirala awatali kuyitamu, yadde okuteeka ekintu mumuzigiti, (dayo mussomo lya haizi).


c: text/html

text:
AMAGYE AGALAWUNA ENNYANJA NALUBAALE GASUSSE OBUKAMBWE
Omubaka wa Mukono South mu palamenti Johnson Muyanja Ssenyonga asabye amagye agakwasibwa omulimu gw’okulawuna ennyanja Nalubaale okukendeeza obukambwe bwagamba nti buviiriddeko abantu okufiira mu nnyanja.
Bino webigidde nga waliwo abantu abagambibwa nti bagudde mu nnyanja oluvanyuma lwokutiisibwa abalawunyi abali ku muyiggo ggwa bantu abenyigira mu nvuba emenya amateeka.
Muyanja agamba nti abasirikale basaanye okwawula amaato agasaabaza abantu kwago agabavubi kitangire obuzibu bw’obubenje ku nnyanja olwokutya.

robotstxt: allowed

filter: keep


text:
Olugero 34: Ekika ky’Emmere Ekippya
OSOBOLA okutegeera abantu kye balonda okuva ku ttaka? Kifaanana ng’omuzira. Buntu bweru, butonotono, era bufaanana ng’omuzira. Naye si muzira; bya kulya.
Waakayitawo omwezi nga gumu gwokka kasookedde Abaisiraeri bava mu Misiri. Bali mu ddungu. Emmere ntono nnyo ekulayo, era abantu beemulugunya, nga bagamba: ‘Singa Yakuwa yatuttira mu Misiri. Kuba eyo twalyanga emmere yonna gye twayagalanga.’
N’olwekyo Yakuwa agamba: ‘Ŋŋenda okutonnyesa emmere okuva mu ggulu.’ Era ekyo Yakuwa ky’akola. Enkeera Abaisiraeri bwe balaba obuntu buno obweru, buli omu abuuza munne: ‘Kino kiki?’
Musa agamba: ‘Eno ye mmere Yakuwa gy’abawadde okulya.’ Abantu bagiyita MMAANU. Ewoomerera nga bukeeki obutono obuteekeddwamu omubisi gw’enjuki.
Munaakuŋŋaanyanga buli muntu gy’asobola okulya,’ bw’atyo Musa bw’abagamba. N’olwekyo buli nkya ekyo kye bakola. Awo, akasana bwe kaaka, mmaanu esigaddewo ku ttaka esaanuuka.
Era Musa agamba: ‘Tewabaawo atereka mmaanu okutuusa olunaku oluddako’ Naye abantu abamu tebawuliriza. Omanyi kiki ekibaawo? Enkeera mmaanu gye baba baterese eba ejjudde envunyu, era etandika okuwunya!
Kyokka, waliwo olunaku lumu mu wiiki Yakuwa lw’alagira abantu okukuŋŋaanya mmaanu ekubisaamu emirundi ebiri. Luno lwe lunaku olw’omukaaga. Era Yakuwa abalagira okufissaawo gye banaalya olunaku oluddako, kubanga tajja kutonyesayo mmaanu yonna ku lunaku olw’omusanvu. Bwe bafissaawo mmaanu okutuusa enkeera ku lunaku olw’omusanvu, tejjula nvunyu era tewunya! Kino kyamagero ekirala!
Emyaka gyonna Abaisiraeri gye babeera mu ddungu Yakuwa abaliisa mmaanu.
Okuva 16:1-36; Okubala 11:7-9; Yoswa 5:10-12.
Ebibuuzo
- Nga bwe kirabika mu kifaananyi, kiki abantu kye balonda, era kiyitibwa kitya?
- Tteeka ki Musa ly’awa abantu ku bikwata ku kulonda mmaanu?
- Kiki Yakuwa ky’agamba abantu okukola ku lunaku olw’omukaaga, era lwaki?
- Kyamagero ki Yakuwa ky’akola mmaanu bw’eterekebwa okutuuka ku lunaku olw’omusanvu?
- Bbanga ki Yakuwa lyamala ng’aliisa abantu emmaanu?
Ebibuuzo ebyongerezeddwako
- Soma Okuva 16:1-36 ne Okubala 11:7-9.
Okuva 16:8 lutulaga lutya nti tulina okussa ekitiibwa mu abo abalondeddwa okutwala obukulembeze mu kibiina Ekikristaayo? (Beb. 13:17)
Nga bali mu ddungu, Abaisiraeri, bajjukizibwanga batya buli lunaku nti obulamu bwabwe bwali bwesigamye ku Yakuwa? (Kuv. 16:14-16, 35; Ma. 8:2, 3)
Makulu ki ag’akabonero agakwata ku mmaanu Yesu ge yawa, era tuganyulwa tutya mu ‘mmere eno eyava mu ggulu’? (Yok. 6:31-35, 40)
- Soma Yoswa 5:10-12.
Abaisiraeri mmaanu baagiriira myaka emeka, era kino kyabagezesa kitya, ffe kino tukiyigirako ki? (Kuv. 16:35; Kubal. 11:4-6; 1 Kol. 10:10, 11)


text:
Police erinnye mu lukungaana lw’aba Togikwatako – Kasambya
Police e Kasambya mu Disitulikiti y'e Mubende erinnye eggere mu lukiiko oluyitiddwa ababaka mu Palamenti aba Togikwatako okuli Theodore Sekikubo, Banarbas Tinkasimire, Patrick Nsamba wamu ne Mbwatekamwa Gaffa Louis era abamu kubo n'ebaggalira.
Kino kiddiridde bano okwegatta ku Mbwatekamwa Gaffa Louis omubaka mu Palamenti owa Kasambya nebakuba olukungaana olwebuuza ku bantu ku nsonga ya Togikwatako mu ttawuni kkanso y'e Kasambya.
Omubaka Theodore Sekikubo ategeezezza nti yadde nga Police ekutte munnabwe Mbwatekamwa naye oluvanyuma emuyimbudde kukakalu ka Police
Ye Simewo Nsubuga omubaka mu Palamenti owa Kassanda ey'amaserengeta, alaze okutya nti ensonga z'okuggya ekkomo ku myaka gya Pulezidenti zitemyetemye nnyo mui bantu b'e Mubende wabula n'awera nti baakuggya ekkomo ku myaka gy' omukulembeze we ggwanga.


text:
Omuwandiisi yagamba nti ; Enjawulo wakati wa Shia ne Sunna teri mukubeera nti obwenzi bukkirizibwa mu ddiini, wabula mu ba Shia bubuyita “Mutia”.
Ffe tugamba nti omuwandiisi talina kyaatya mukuwayiriza katonda, bwekitaba ekyo kitabo ki mubitabo bya Shia mweyasanga nga bakkiriza obwenzi?! ebitabo bya Shia wonna munsi bijjudde naye nga bonna beegatta mukugamba nti obwenzi bwaaziyibwa muddiini era kyaakivve nyo ddala era kirimu obusungu bwa katonda oweekitubwa. era nebanyonyola amateeka agakwaata ku nsonga eno eya “Mutia” era nga n’okuddamu kunsonga ya mutia (Obufumbo obweekiseera) ekusooka kiri nti:
1- Mutia ssi bwenzi
2- Ekyookubiri: Mutia gumu kumiteeko gy’obu-fumbo, okujjako obufumbo bwa mutia bulina akalombolombo ako`kkiriziganya abafumbiriganwa ku kuseera kyebaba baagadde, nekibeera nti mutia bufumbo bwaakiseera, era kubeerako obulombolombo bw’obufumbo kyebwawukanamu kwe kuriziganya kubbanga n’amahare era nga buyitibwa obufumbo bweekissera.
3- Ekyookusatu:- Abashia tebagamba butuufu bwa “Mutia” Okujjako luvanyuma lwaakubeera nga balina obukakafu n’obujulizi okuva mu Qur’an ne Hadith za Nnabbi (s.a.a.w) nga bweesembesa aaya okuva mu Qur’a’an Surat:t Nisa a’aya: 24 (4:24) “Agamba katonda oweekitbwa nti : “Naabo bemuba mweesanyusizzanabo mukyaala mubawenga empeera yaabwe(amahare) kunsonga eyo soma Ebitabo bino:
* Tafsiir Abi Hayyan Ejjuzu, 3: 218.
* Tafsiir Al Bagawi Ejjuzu,: 1: 414
* Tafsiir Attwari, Ejjuzu, 5: 9
* Tafsiir Azzamakh-sharey, Ejjuzu, 1: 519
* Tafsiir Ja’mi-ul Ahkaam eya Qurtubei, Ejjuzu 5: 131 -132
* Tafsiir Al Bayidhaawi, Ejjuzu 1: 336
* Taf-sir Al Suyuutwi: Ejjuzu ey`o munaana Olup.: 140
Bonna abavvuunizi ba Qura’an gabakozesa hadith za Nnabbi (s.a.a.w) baaleeta okakafu kunsonga eno, mubo mweemuli: -
* Swaheeh Muslim, 4: 45-46.
* Jamei Taarekh Ibn Athiir, 2: 334 - 335.
* Shaheeh Bukhaar, 5: 158.
* Swaheeh Muslim, 4:131.
* Jameu-l Usuul Ibn Athiir ; 11: 444 - 447
* Swaheeh Muslim, 2: 1022 hadith No 1405 omulyango, okuwasa okweekisseera.
* Swaheeh Muslim, 2: 1023. Walimu ne hadiith nyingi eziri mumakulu gano soma:
* Swaheeh Tirmidhi, 2: 21, n’ejjuzu 7, Olup.: 206.
* Muwatwa-a Mal’lik, 2: 30.
* Ahka’mul Qura’an eKya Jasswaas, 1: 342 - 345 ne mujjuzu eyookubiri (2) Olup.: 178-179.
* Ne Fakhri Razzy mu kunyonyola a’ya eyo eya mutia nga agijja ku Muhammad Ibn Jarir Twabari nga eva ku Ali Ibn Abi Twaalib (a.s) yagamba: “Singa Umar teyaziyiza “Mutia “tawaalibadde aayenda okujjakko omwoonoonefu”. Tafsiir Al Kabiir diin Raazy “ejjuzu 10, Olup.: 51.
- Ekyookuna: Tukitegeera nti “Mutia” kituufu ku lwa aya ya Qur’an ne hadith za Nnabbi (s.a.a.w) ow`ekitiibwa, era ne ba swahaba abakulu okujjako Umar yeeyaziyiza mutia mubu kulembezeebwe naye tekirimu kubuusabuusa nti ekigambo kya Qur’an ne Nnabbi (s.a.a.w) kyeekikulembera kikigambo kya Umar, kati ngeri ki omuwandiisi gy`awaayirizaamu nga`gamba nti abashia bakkiriza obwenzi?! Omuwandiisi teyamanya nti mutia kirala n’obwenzi kirala.
Omuwandiisi yagamba nti : Waliwo enjawukana wakati wa Sunna ne Shia nyingi nyo munzikiriza ez’obukaafiiri obwaddala.
Tugamba nti, ensonga eziviirako omuntu okuba omukaafiiri owoolwaatu zaayogerwaako mubitabo by’amateeka ne mubitabo by’enzikiriza nga ne kuzimu kukuwakanya okubaawo kwa “Katonda”ow’ekitiibwa n’okulimbisa Nnabi (s.a.a.w) oba okuwakanya ekimu kw’ebyo ebintu ebyaakakata nti byaamuddiini okugeza nga eswala n’ebifaananako n’ebyo, kyokka aba Shia bakkiriza okubaawo kwakatonda mu bw’omubwe era nebakakasa nti ne ba Nnabbi bonna katonda beyatuma n`ebyo byonna byebajja nabyo bituufu okuva ewa katonda.
Basaala n’esswala zonna ezaalaalikwa mu biseera byaazo ne bekola na byonna ebyaalaalikwa mu ddini nga amateeka bwegalagira beesembesa ekitabo ekitukuvu “Qur’an “kati ssebbo obukaafiiri mweebyo bweebuliwa?! Era nga bwetwaagambye nti bwewabaawo enjawulo (Wakati wa Shia ne Sunna) ezzibwa kunsonga ya khalifah n’obukulembeze oluvanyuma lwa Nnabbi ow’ekitiibwa (s.a.a.w) ate nga tukimanyi fenna nti okugamba omuntu nti ovudde ku ddiini oba nti mukaafiiri kuddiini gwe naawe gyootomanyi bulungi sikintu kitono, kyokka omuwandiisi ayanguyirwa atya okuwaayiriiza abo bebaawukana naye muntegeera nendowooza nti baba bakaafiiri omuwandiisi asaanye atye katonda mw’ebyo byayogera.


text:
ESSUULA 42
Ensonga Lwaki Tusaanidde Okukola
KIKI ky’osinga okwagala, kukola oba kuzannya?— Mu butuufu, si kibi okuzannya. Bayibuli yagamba nti Yerusaalemi ‘yalimu abalenzi n’abawala nga bazannyira mu nguudo zaakyo.’
Omuyigiriza Omukulu yanyumirwanga nnyo okulaba abaana nga bazannya. Bwe yali nga tannajja ku nsi, yagamba nti: ‘Nnali kumpi ne Katonda ng’omukozi omukugu nga bulijjo nsanyukira mu maaso ge.’ Weetegereze nti Yesu yali akolera wamu ne Yakuwa mu ggulu. Era bwe yali mu ggulu, yagamba nti: ‘Nnayagalanga nnyo abaana b’abantu.’ Yee, nga bwe twayiga emabegako mu kitabo kino, Omuyigiriza Omukulu yayagalanga nnyo abantu, nga mw’otwalidde n’abaana abato.
Olowooza Yesu bwe yali omuto yazannyanga?— Kiyinzika okuba nga yazannyanga. Naye bwe kiba nti yali ‘mukozi mukugu’ ng’ali mu ggulu, olowooza ne ku nsi yakolanga?— Yesu yali ayitibwa “mwana w’omubazzi.” Era yali ayitibwa “mubazzi.” Kino kiraga ki?— Kiraga nti Yusufu, eyakuza Yesu, ateekwa okuba nga yamuyigiriza omulimu ogwo. Bwe kityo ne Yesu yafuuka mubazzi.
Yesu yali mubazzi wa ngeri ki?— Bwe kiba nti yali mukozi mukugu ng’ali mu ggulu, olowooza ne ku nsi teyali mubazzi mukugu?— Lowooza ku buzibu obwali mu kukola omulimu gw’obubazzi mu kiseera ekyo. Yesu ayinza okuba nga yagendanga n’atema emiti, n’agisalamu embaawo, n’azireeta awaka, oluvannyuma n’azibajjamu emmeeza, entebe, n’ebintu ebirala.
Olowooza omulimu guno gwasanyusa Yesu?— Kyandikusanyusizza singa okolera abantu emmeeza n’entebe ennungi n’ebintu ebirala eby’okukozesa?— Bayibuli egamba nti kirungi omuntu “okusanyukiranga emirimu gye.” Okukola kutusobozesa okufuna essanyu lye tutayinza kufuna mu kuzannya.
Mu butuufu, okukola kwa muganyulo eri emibiri gyaffe n’ebirowoozo byaffe. Abaana bangi bazannya buzannyi ne mikwano gyabwe, n’ekivaamu bafuuka bagayaavu, ba ddalu, era tebaba basanyufu. Era tebaleetera n’abalala ssanyu. Kiki kye twetaaga okukola okusobola okuba abasanyufu?—
Mu Ssuula 17 ey’ekitabo kino, twayiga nti okugaba n’okuyamba abalala bireeta essanyu. (Ebikolwa 20:35) Bayibuli eyita Yakuwa “Katonda omusanyufu.” (1 Timoseewo 1:11) Era nga bwe twasomye mu Engero, bulijjo Yesu ‘yasanyukiranga mu maaso ga Yakuwa.’ Lwaki Yesu yali musanyufu?— Yesu yawa emu ku nsonga bwe yagamba nti: “N’okutuusa kaakano Kitange akola, era nange nkola.”
Yesu bwe yali ku nsi, teyakola mulimu gwa bubazzi obulamu bwe bwonna. Yakuwa Katonda yali amutegekedde omulimu omukulu ennyo ogw’okukola ku nsi. Omulimu ogwo ogumanyi?— Yesu yagamba nti: “Nnina okubuulira amawulire amalungi ag’obwakabaka bwa Katonda ne mu bibuga ebirala, kubanga nnatumibwa lwa nsonga eyo.” (Lukka 4:43) Emirundi egimu Yesu bwe yabuuliranga abantu, bakkirizanga ebyo bye yayogera era ne babibuulirako n’abalala, ng’omukazi Omusamaliya ali mu kifaananyi kino bwe yakola.
Olowooza Yesu yali ayagala okukola omulimu ogwo?— Yesu yagamba nti: “Emmere yange kwe kukola oyo eyantuma by’ayagala n’okumaliriza omulimu gwe.” (Yokaana 4:34) Oyagala nnyo okulya emmere ekuwoomera?— Kino kiraga engeri Yesu gye yali ayagala ennyo okukola omulimu Katonda gwe yali amuwadde.
Katonda yatutonda nga tusobola okufuna essanyu mu kukola. Agamba nti ekirabo kye yawa omuntu kwe ‘kusanyukira by’ateganidde.’ N’olwekyo, bw’oyiga okukola ng’okyali mwana muto, ojja kufuna essanyu lingi mu bulamu bwo.
Ekyo tekitegeeza nti abaana abato basaanidde okukola emirimu egikolebwa abantu abakulu, wabula kiraga nti ffenna tusobola okubaako emirimu gye tukola. Bazadde bo bayinza okuba nga bakola buli lunaku okusobola okubafunira emmere ey’okulya n’aw’okusula. Era nga bw’omanyi, waliwo emirimu mingi egiyinza okukolebwa awaka ne waba wayonjo era ne walabika bulungi.
Mulimu ki gw’oyinza okukola ne guganyula ab’omu maka gammwe bonna?— Osobola okutegeka emmeeza kwe muliira emmere, okwoza ebintu, okusuulayo kasasiro, okuyonja ekisenge kyo, era n’okuzzaayo ebintu byo ng’omaze okubizannyisa. Oyinza n’okuba ng’ebimu ku bintu ebyo obikola. Mu butuufu ekyo kiganyula nnyo bonna abali awaka.
Ka tulabe engeri gye kiri eky’omuganyulo okukola emirimu ng’egyo. Ebyo by’ozannyisa osaanidde okubizzaayo gy’obitereka ng’omaze okuzannya. Olowooza lwaki ekyo kikulu?— Kisobozesa awaka okuba awayonjo, era n’okwewala obubenje. Singa tozzaayo bintu byo ng’omaze okubizannyisa, lumu maama wo ayinza okujja n’abirinnyako. Ayinza okuseerera n’agwa wansi n’afuna obuvune. Kiyinza n’okumwetaagisa okugenda mu ddwaliro. Ekyo si kya kabi nnyo?— N’olwekyo, bw’ozzaayo ebintu byo ng’omaze okubizannyisa, kiganyula bonna.
Waliwo emirimu emirala abaana gye balina okukola. Ng’ekyokulabirako, emirimu gye babawa ku ssomero. Bw’ogenda ku ssomero, osobola okuyiga okusoma. Abaana abamu banyumirwa okusoma, ate abalala bagamba nti kuzibu. Ne bwe kiba nti mu kusooka kukuzibuwalira, bw’onooyiga okusoma obulungi ojja kusanyuka nnyo. Bw’oba omanyi okusoma, waliwo ebintu ebirungi bingi by’osobola okuyiga. Ojja kuba osobola n’okwesomera Ekigambo kya Katonda, Bayibuli. N’olwekyo bw’okola obulungi emirimu egikuweebwa ku ssomero, oganyulwa nnyo, si bwe kiri?—
Waliwo abantu abamu abatayagala kukola. Oboolyawo waliwo b’omanyi abali bwe batyo. Naye okuva bwe kiri nti Katonda yatutonda nga tulina okukola, tusaanidde okuyiga okwagala okukola. Omuyigiriza Omukulu, omulimu gwe yali agwagala kwenkana wa?— Gwali ng’okulya emmere gy’asinga okuwoomerwa. Mulimu ki ogwo gwe yali ayogerako?— Okubuulira abalala ebikwata ku Yakuwa Katonda era n’engeri gye basobola okufuna obulamu obutaggwaawo.
N’olwekyo, bw’oba ng’oyagala okunyumirwa omulimu gw’okola, weebuuze nti, ‘Lwaki omulimu guno gusaanidde okukolebwa?’ Bw’omanya nti omulimu gw’olina okukola mukulu nnyo, kiba kyangu okugukola. Era omulimu ne bwe guba munene oba mutono, gukole bulungi. Ekyo bw’onookikola, ojja kufuna essanyu mu kukola omulimu gwo, nga bwe kyali eri Omuyigiriza Omukulu.
Bayibuli esobola okuyamba omuntu okufuuka omukozi omulungi. Soma ebyo ebiri mu Engero 10:4; 22:29; Omubuulizi 3:12, 13; ne Abakkolosaayi 3:23.


text:
ETTEREKERO LYAFFE
“Nfunye ebibala, era ekyo kireetedde yakuwa ettendo”
NG’EYOGERA ku ssematalo eyasooka, Watch Tower eya Ssebutemba 1, 1915 yagamba nti: “Entalo zonna ezaaliwo mu biseera eby’emabega ntono nnyo bw’ozigeraageranya ku lutalo olugenda mu maaso mu Bulaaya.” Olutalo olwo lwazingiramu ensi nga 30. Ng’eyogera ku lutalo olwali lugenda mu maaso, Watch Tower eyo yagamba nti: “Omulimu [gw’Obwakabaka] gukoseddwa nnyo, naddala mu Bugirimaani ne mu Bufalansa.”
Mu kiseera kya ssematalo oyo, Abayizi ba Bayibuli baali tebategeera bulungi nsonga ekwata ku butabaako ludda lwe bawagira mu by’obufuzi ne mu bukuubagano bw’ensi. Wadde kyali kityo, baali bamalirivu okubuulira amawulire amalungi. Olw’okuba yali ayagala nnyo okubuulira, Ow’oluganda Wilhelm Hildebrandt yalagiriza tulakiti ezaali ziyitibwa The Bible Students Monthly ez’Olufalansa. Wilhelm yali tagenze mu Bufalansa nga Kolopoota (omubuulizi ow’ekiseera kyonna), wabula yali agenzeeyo ng’omu ku basirikale Abagirimaani. Wadde nga Wilhelm yali asuubirwa okuba omulabe wa Bufalansa, yagabira Abafalansa abaamuyitangako tulakiti eyo eyalimu obubaka obw’emirembe, era ekyo kyabeewuunyisa nnyo.
Amabaluwa agatali gamu agaafulumira mu Watch Tower gaalaga nti waaliwo n’Abayizi ba Bayibuli abalala bangi Abagirimaani abaali babuulira amawulire amalungi nga bali mu magye. Ng’ekyokulabirako, Ow’oluganda Lemke, eyali mu ggye ery’oku nnyanja, yagamba nti bataano ku basirikale be yali akola nabo baali baagala okuyiga Bayibuli. Yagamba nti: “Ne ku mmeeri eno, nfunye ebibala, era ekyo kireetedde Yakuwa ettendo.”
Georg Kayser yagenda mu lutalo nga munnamagye naye n’akomawo eka nga muweereza wa Katonda ow’amazima. Ekyo kyasoboka kitya? Bwe yali mu magye, yafuna akatabo akaakubibwa Abayizi ba Bayibuli, n’akkiriza amazima, era n’alekera awo okulwana. Mu magye yatandika okukola emirimu egyali giteetaagisa kukwata mmundu. Olutalo bwe lwaggwa, yaweereza nga payoniya okumala emyaka mingi.
Wadde ng’Abayizi ba Bayibuli baali tebannategeera mu bujjuvu ensonga ekwata ku butabaako ludda lwe bawagira mu by’obufuzi ne mu bukuubagano bw’ensi, enneeyisa yaabwe yali ya njawulo nnyo ku y’abantu abalala. Wadde nga bannabyabufuzi n’abakulembeze b’amadiini baali bawagira olutalo olwo, Abayizi ba Bayibuli bo baanywerera ku ‘Mukulu ow’Emirembe.’ (Is. 9:6) Wadde ng’Abayizi ba Bayibuli abamu tebeewaalira ddala kubaako ludda lwe bawagira mu by’obufuzi, baalina endowooza ng’ey’Ow’oluganda Konrad Mörtter eyagamba nti: “Okusinziira ku Kigambo kya Katonda, nkiraba nti kikyamu Omukristaayo okutta.”
Okusinziira ku mateeka ga Bugirimaani, buli muntu yenna eyayingizibwanga mu magye yalinanga okukwata emmundu, era Abayizi ba Bayibuli abasukka mu 20 mu Bugirimaani baagaana okuyingira mu magye. Abamu ku bo baatwalibwa ng’abalwadde b’obwongo. Ng’ekyokulabirako, Gustav Kujath, yatwalibwa mu ddwaliro ly’abalwadde b’obwongo era ne batandika okumupakira eddagala. Hans Hölterhoff, naye eyagaana okuyingira amagye, baamusiba mu kkomera, era bwe yali eyo yagaana okukola omulimu gwonna ogulina akakwate n’amagye. Abasirikale baamusiba ekikooti ne bamumyumyula n’atuuka n’okusannyalala. Ekyo bwe kyalema okumuleetera okwekkiriranya, abasirikale baatiisatiisa okumutta. Wadde kyali kityo, Hans yasigala nga mwesigwa eri Yakuwa mu kiseera kyonna eky’olutalo.
Ab’oluganda abamu abaayingizibwa mu magye baagaana okukwata emmundu era ne basaba baweebwe emirimu egitazingiramu kukwata mmundu. * Omu ku bo yali ayitibwa Johannes Rauthe, eyasindikibwa okukola ku luguudo lw’eggaali y’omukka. Konrad Mörtter yasindikibwa okuyambako ku basawo, ate ye Reinhold Weber yakola gwa kujjanjaba bantu. August Krafzig yasanyuka nnyo olw’okuba nti omulimu gwe yali akola gwali tegumwetaagisa kugenda mu ddwaniro. Abayizi ba Bayibuli abo n’abalala bangi baali bamalirivu okuweereza Yakuwa, wadde ng’ebyo bye baali bamanyi byali bitono.
Engeri Abayizi ba Bayibuli gye beeyisaamu ng’olutalo lugenda mu maaso, yaleetera gavumenti okutandika okubeekengera. Mu myaka egyaddirira oluvannyuma lw’olutalo, Abayizi ba Bayibuli bangi baatwalibwa mu kkooti nga bateekeddwaako emisango egitali gimu olw’omulimu gwabwe ogw’okubuulira. Okusobola okubayamba, ofiisi y’ettabi ey’omu Bugirimaani eyali mu Magdeburg yassaawo ekitongole ekikola ku by’Amateeka.
Ekiseera bwe kyagenda kiyitawo, Abajulirwa ba Yakuwa beeyongera okutegeera engeri gye balina okweyisaamu ku bikwata ku butabaako ludda lwe bawagira mu by’obufuzi n’obukuubagano bw’ensi. Ssematalo ow’okubiri bwe yabalukawo, baagaanira ddala okuyingira amagye. N’ekyavaamu, baatandika okutwalibwa ng’abalabe ba gavumenti ya Bugirimaani era baayigganyizibwa nnyo. Ebisingako awo tujja kubiraba mu kitundu ekirala ekirina omutwe “Etterekero Lyaffe” ekijja mu maaso eyo.
^ lup. 7 Laba ebikwata ku Bayizi ba Bayibuli abaali mu Bungereza mu Ssematalo I, mu kitundu ekirina omutwe “Etterekero Lyaffe
^ lup. 9 Amagezi ago gaaweebwa mu muzingo ogw’omukaaga okw’ekitabo ekiyitibwa Millennial Dawn (1904) ne mu magazini ya Zion’s Watch Tower ey’Olugirimaani eya Agusito 1906. Watch Tower eya Ssebutemba 1915 yafulumiramu ekitundu ekyayongera okutangaaza ku nsonga eyo, nga kigamba nti Abayizi ba Bayibuli tebalina kuyingira mu magye. Naye ekitundu ekyo tekyafulumira mu Zion’s Watch Tower ey’Olugirimaani.


text:
Ebibuuzo Ebiva Mu Basomi
Omukristaayo omufumbo akkirizibwa okukozesa enkola ey’ekizaala ggumba eya kkoyiro oba eyitibwa IUD (intrauterine device)?
Ku nsonga eno, omwami n’omukyala abafumbo balina okwekenneenya ebikwata ku nkola eno era ne basalawo nga basinziira ku misingi gya Bayibuli. Kye basalawo kisaanidde okubaleetera okuba n’omuntu ow’omunda omulungi.
Katonda bwe yatonda Adamu ne Kaawa (era n’oluvannyuma lw’Amataba, nga ku nsi kuliko abantu munaana), Yakuwa yabagamba nti: “Muzaale mwale.” (Lub. 1:28; 9:1) Bayibuli teraga nti ekiragiro ekyo kikwata ne ku Bakristaayo. N’olwekyo kiri eri abafumbo okwesalirawo obanga banaakozesa enkola ey’ekizaala ggumba, kibasobozese obutazaala baana bangi oba okusalawo ddi lwe banaazaala. Bintu ki bye basaanidde okulowoozaako?
Abakristaayo balina okufumiitiriza ku misingi gya Bayibuli nga basalawo enkola ey’ekizaala ggumba gye banaakozesa. Abakristaayo tebalina kuggyamu mbuto olw’okwagala okwewala okuzaala. Okuggyamu olubuto kikontana n’emisingi gya Bayibuli. Abakristaayo tebasaanidde kukomanya bulamu bwa mwana ali mu lubuto. (Kuv. 20:13; 21:22, 23; Zab. 139:16; Yer. 1:5) Enkola ya kkoyiro ekola etya?
Ensonga eyo yayogerwako mu Watchtower eya Maayi 15, 1979 (olupapula 30-31). Kkoyiro ezaali zikozesebwa ennyo mu kiseera ekyo zaabanga za pulasitiika, era zaateekebwanga mu nnabaana okusobola okuziyiza omukazi okufuna olubuto. Magazini eyo yalaga nti engeri enkola eyo gy’ekolamu yali temanyiddwa bulungi. Abakugu bangi baali bagamba nti kkoyiro ezo eza pulasitiika zaali zirina kye zikola ku nnabaana ne kiremesa enkwaso y’omusajja okutuuka ku ggi ly’omukazi. Olw’okuba enkwaso y’omusajja teyatuukanga ku ggi lya mukazi, omukazi yabanga tasobola kufuna lubuto.
Naye waliwo obukakafu obulaga nti oluusi n’oluusi enkwaso y’omusajja yatuukanga ku ggi ly’omukazi. Ekyo kyaviirangako eggi eryabanga limaze okwegatta n’enkwaso y’omusajja okutandika okukulira mu nseke oba okweseeseetula ne ligenda mu nnabaana. Eggi eryo bwe lyatuukanga mu nnabaana, kkoyiro yaliremesanga okwekwata ku kisenge kya nnabaana we lirina okwekwata era bwe kityo lyafanga. Okukomya obulamu obwo kwabanga nga kuggyamu lubuto. Magazini eyo era yagamba nti: “Omukristaayo bw’aba asalawo obanga asaanidde okukozesa kkoyiro oba obutagikozesa, alina okufumiitiriza ku misingi gya Bayibuli egikwata ku kussa ekitiibwa mu bulamu.”—Zab. 36:9.
Wabaddewo enkyukakyuka ezikoleddwa mu nkola ya kkoyiro bukya magazini eyo efulumizibwa mu 1979?
Waliwo kkoyiro za bika bibiri ezaayiiyizibwa. Ekika ekimu kirimu ekikomo, era omwaka gwa 1988 we gwatuukira kkoyiro ez’ekika ekyo zaali zettanirwa nnyo mu Amerika. Ate mu 2001 kkoyiro ezirimu eddagala oba hormone zaatandika okukozesebwa. Kkoyiro ezo zikola zitya?
Ezirimu Ekikomo: Nga bwe kyogeddwako waggulu, kkoyiro zikifuula kizibu eri enkwaso y’omusajja okutuuka ku ggi ly’omukazi. Okugatta ku ekyo, kkoyiro ezirimu ekikomo bwe zifulumya ekikomo, kirabika ekikomo ekyo kitta enkwaso. * Ate era kigambibwa nti kkoyiro ezo ez’ekikomo zitaataaganya ekisenge kya nnabaana eggi we lirina okwekwata.
Ezirimu eddagala: Waliwo kkoyiro ezitali zimu ezirimu eddagala ng’eryo eribeera mu buweke obugema okuzaala. Kkoyiro ezo ziyiwa eddagala mu nnabaana. Kirabika mu bakazi abamu, kkoyiro ezo ziziyiza amagi okufuluma mu kisawo kyago. Kya lwatu nti eggi bwe litafuluma, enkwaso y’omusajja tesobola kwegatta nalyo. Ate era kigambibwa nti eddagala eriba mu kkoyiro ezo linafuya ekisenge kya nnabaana omwana we yeekwata. * Era lireetera amazzi aganaanuka agabeera ku mumwa gwa nnabaana okwongera okwekwata ne kiremesa enkwaso okuyingira mu nnabaana.
Nga bwe kyogeddwako waggulu, kirabika kkoyiro ezo ez’ebika ebibiri zikyusa enkula y’ebisenge bya nnabaana. Naye watya singa eggi liteebwa okuva mu kisawo era ne lyegatta n’enkwaso y’omusajja? Liyinza okuyingira mu nnabaana naye ne liremwa okwekwata ku kisenge kya nnabaana kubanga kiba kitaataganyiziddwa. Ekyo kiviirako eggi eryo okufa. Naye ekyo tekitera kubaawo, ng’era bwe kitatera kubaawo omukazi okufuna olubuto ng’amira obuweke obugema okuzaala.
N’olwekyo, tetusobola kugamba nti kkoyiro ezo zombi ziziyiriza ddala omukazi obutafuna lubuto. Naye nga bwe tulabye waggulu, okunoonyereza kulaga nti enkola ya kkoyiro ezo ekifuula kizibu nnyo eri omukazi okufuna olubuto ng’azikozesa.
Omwami n’omukyala Abakristaayo basaanidde okusooka okwebuuza ku basawo bamanye kkoyiro za ngeri ki ze balina era bamanye ebirungi n’obuzibu obuzirimu. Omwami n’omukyala tebalina kusuubira oba kukkiriza muntu mulala kubasalirawo kya kukola, k’abe musawo. (Bar. 14:12; Bag. 6:4, 5) Be balina okwesalirawo. Basaanidde okusalawo mu ngeri esanyusa Katonda era ebasobozesa okubeera n’omuntu ow’omunda omuyonjo.—Geraageranya 1 Timoseewo 1:18, 19; 2 Timoseewo 1:3.
^ lup. 4 Omukugu okuva mu kitongole kya Bungereza eky’eby’obulamu yagamba nti: “Kkoyiro ezirimu ekikomo ekingi zeesigika nnyo okusinga ezo ezirimu ekikomo ekitono. Mu bakazi abakozesa kkoyiro ezirimu ekikomo ekingi, omukazi omu yekka ku buli bakazi 100 y’asobola okufuna olubuto mu mwaka.”
^ lup. 5 Okuva bwe kiri nti kkoyiro ezo zinafuya ebisenge bya nnabaana, oluusi ziweebwa abakazi abafumbo n’abatali bafumbo kibayambe obutavaamu musaayi mungi nga bali mu nsonga.


text:
OMUNAALA GW'OMUKUUMI—OGW'OKUSOMA MU KIBIINA Apuli 2017
Magazini eno erimu ebitundu eby’okusoma okuva nga Maayi 29 okutuuka nga Jjulaayi 2, 2017.
“Kye Weeyama Okituukirizanga”
Obweyamo kye ki? Ebyawandiikibwa byogera ki ku bweyamo bwe tukola eri Katonda?
Biki Ebinaavaawo ng’Obwakabaka bwa Katonda Buzze?
Bayibuli egamba nti “ensi eggwaawo.” Eba etegeeza ki?
EBYAFAAYO EBIKWATA KU BULAMU BW'AB'OLUGANDA
Ndi Mumalirivu Okuba Omusirikale wa Kristo
Demetrius Psarras yasibibwa olw’okugaana okukwata eby’okulwanyisa. Naye yeeyongera okuweesa Katonda ekitiibwa wadde nga yayigganyizibwa.
Bulijjo “Omulamuzi w’Ensi Yonna” by’Akola Biba Bituufu
Lwaki tuli bakakafu nti Katonda tasobola kukola bintu bitali bya bwenkanya? Ekyo lwaki kikulu eri Abakristaayo leero?
Olina Endowooza ng’Eya Yakuwa ku Bwenkanya?
Obwetoowaze n’okusonyiwa abalala bituyamba okuba n’endowooza ya Yakuwa ku bwenkanya. Lwaki?
Bwe Weewaayo Kyeyagalire Oleetera Yakuwa Ettendo!
Katonda Omuyinza w’Ebintu byonna asiima ebyo abaweereza be bye bakola okuwagira ekigendererwa kye, ka bibe nga birabika ng’ebitono.


text:
ESSUULA 10
Obufumbo—Kirabo Okuva eriKatonda ow’Okwagala
“Omuguwa ogw’emiyondo esatu si mwangu kukutula.” —OMUBUULIZI 4:12.
1, 2. (a) Kiki oluusi kye tuyinza okwebuuza ekikwata ku abo abaakafumbiriganwa, era lwaki? (b) Bibuuzo ki bye tujja okukubaganyaako ebirowoozo mu ssuula eno?
ONYUMIRWA okugenda ku mbaga? Bangi banyumirwa okugenda ku mbaga, kubanga emikolo ng’egyo gitera okubeera egy’essanyu ennyo. Abo ababa bagenda okufumbiriganwa baba bambadde bulungi. Okugatta ku ekyo, essanyu lye baba nalyo ku mbaga yaabwe liba lyeyoleka ne ku maaso gaabwe! Ku lunaku olwo bonna babaako akamwenyumwenyu, era ebiseera byabwe eby’omu maaso biba birabika nga bijja kubeera birungi.
2 Wadde kiri kityo, tulina okukikkiriza nti obufumbo bugootanye nnyo leero. Wadde nga tuba tusuubira nti abo ababa baakafumbiriganwa ebintu bijja kubagendera bulungi, oluusi tuyinza okwebuuza: ‘Obufumbo bwabwe bunaaba bwa ssanyu? Bunaawangaala?’ Eby’okuddamu bijja kusinziira ku ngeri omwami n’omukyala gye bassa mu nkola amagezi Katonda g’awa ku bufumbo. (Soma Engero 3:5, 6.) Ekyo beetaaga okukikola okusobola okusigala mu kwagala kwa Katonda. Kati ka tulabe engeri Bayibuli gy’eddamu ebibuuzo bino ebina: Nsonga ki ezandireetedde omuntu okuyingira obufumbo? Bw’oba ow’okuyingira obufumbo, muntu wa ngeri ki gwe wandisazeewo okufumbiriganwa naye? Osobola otya okweteekerateekera obufumbo? Era kiki ekiyinza okuyamba abafumbo okusigala nga basanyufu?
NSONGA KI EZANDIREETEDDE OMUNTU OKUYINGIRA OBUFUMBO?
3. Lwaki tekyandibadde kya magezi okuyingira obufumbo olw’ensonga ezitaliimu?
3 Abamu balowooza nti okusobola okubeera omusanyufu olina okuyingira obufumbo—nti tosobola kuba mumativu oba musanyufu okuggyako ng’oyingidde obufumbo. Naye ekyo si kituufu n’akamu! Yesu, teyali mufumbo naye obwannamunigina yabuyita ekirabo era n’akubiriza bonna abaali basobola okusigala obwannamunigina. (Matayo 19:11, 12) Omutume Pawulo naye yayogera ku birungi ebiri mu kubeera obwannamunigina. (1 Abakkolinso 7:32-38) Kyokka Yesu n’omutume Pawulo tebaawa teeka lyonna ligaana muntu kuwasa oba kufumbirwa; mu butuufu, ‘okugaana abantu okufumbiriganwa’ y’emu ku ‘njigiriza za dayimooni.’ (1 Timoseewo 4:1-3) Wadde kiri kityo, okusigala obwannamunigina kya muganyulo nnyo eri abo abaagala okuweereza Yakuwa nga tebalina kibataataaganya. N’olwekyo, tekyandibadde kya magezi kuyingira bufumbo olw’ensonga ezitaliimu, gamba ng’okupikirizibwa abalala.
4. Obufumbo busobozesa butya abazadde okukuza obulungi abaana?
4 Naye, waliwo ensonga ennungi ezandireetedde omuntu okuyingira obufumbo? Mazima ddala weeziri. Obufumbo nabwo kirabo okuva eri Katonda atwagala ennyo. (Soma Olubereberye 2:18.) N’olwekyo bulimu emiganyulo era busobola okuleeta essanyu. Ng’ekyokulabirako, obufumbo busobozesa abazadde okukuza obulungi abaana. Abaana beetaaga abazadde ababaagala, ababagunjula, era ababawa obulagirizi. (Zabbuli 127:3; Abeefeso 6:1-4) Kyokka, okukuza obulungi abaana si y’ensonga yokka eyandireetedde abantu okuyingira obufumbo.
5, 6. (a) Okusinziira ku Omubuulizi 4:9-12, egimu ku miganyulo egiri mu kuba n’ow’omukwano ow’oku lusegere gye giruwa? (b) Obufumbo buyinza butya okuba ng’omuguwa ogw’emiyondo esatu?
5 Lowooza ku kyawandiikibwa ekikulu ekyesigamiziddwako essuula eno awamu n’ebyawandiikibwa ebyetooloddewo: “Ababiri basinga omu, kubanga bafuna empeera ennungi olw’ebyo bye bafuba okukola. Kubanga omu bw’agwa, munne asobola okumuyamba n’asituka. Naye omuntu bw’aba yekka n’agwa, ani ayinza okumuyamba okusituka? Ate era ababiri bwe bagalamira awamu babuguma, naye ali obw’omu ayinza atya okubuguma? Omuntu ayinza okusinza amaanyi oyo ali yekka, naye ababiri tasobola kubasinza maanyi. N’omuguwa ogw’emiyondo esatu si mwangu kukutula.”—Omubuulizi 4:9-12.
6 Okusingira ddala, ekyawandiikibwa kino kyogera ku muganyulo oguli mu kubeera n’ow’omukwano ow’oku lusegere. Kya lwatu, omukwano oguba wakati w’omwami ne mukyala we gwe gusingirayo ddala okuba ogw’oku lusegere. Ng’ekyawandiikibwa kino bwe kiraga, enteekateeka eno esobozesa abafumbo okuyambagana, okubudaabudagana, era n’okukuumagana. Obufumbo buba bunywevu n’okusingawo singa bubaamu omuntu omulala. Ng’ekyawandiikibwa kino bwe kiraga, omuguwa ogw’emiyondo ebiri gusobola okukutuka. Naye ogw’emiyondo esatu guba muzibu nnyo okukutula. Bwe kiba nti ekintu omwami n’omukyala kye basinga okutwala ng’ekikulu kwe kusanyusa Yakuwa, obufumbo bwabwe bubeera ng’omuguwa ogwo ogw’emiyondo esatu. Abafumbo bombi bwe beemalira ku Yakuwa, kiviirako obufumbo bwabwe okuba obunywevu gguluggulu.
7, 8. (a) Kubuulirira ki Pawulo kwe yawa Abakristaayo abali obwannamunigina abalwanagana n’okwegomba okw’okwegatta? (b) Bayibuli ekyoleka etya nti obufumbo tebubaamu ssanyu lyokka?
7 Abafumbo bokka be bakkirizibwa okwenyigira mu bikolwa eby’okwegatta. Mu butuufu, mu bufumbo okwegatta kutwalibwa ng’ekintu ekireeta essanyu. (Engero 5:18) Omuntu ali obwannamunigina bw’aba ng’amaze okuyita mu ekyo Bayibuli ky’eyita ‘ekiseera ekya kabuvubuka’—ekiseera w’abeerera n’okwegomba okw’amaanyi okw’okwegatta—ayinza okuba ng’akyalwanagana n’okwegomba okwo. Singa okwegomba ng’okwo tekufugibwa, kuyinza okuviirako omuntu okwenyigira mu bikolwa ebitasaana. Pawulo yaluŋŋamizibwa okuwandiika ebigambo bino ebikwata ku abo abali obwannamunigina: “Bwe baba tebasobola kwefuga, bayingire obufumbo, kubanga okuyingira obufumbo kisinga okufugibwa okwegomba okw’amaanyi.”—1 Abakkolinso 7:9, 36; Yakobo 1:15.
8 K’ebeere nsonga ki eviirako omuntu okuyingira obufumbo, kiba kirungi n’amanya nti obufumbo tebubaamu ssanyu lyokka. Pawulo yagamba nti abo abayingira obufumbo “bajja kubonaabona mu mibiri gyabwe.” (1 Abakkolinso 7:28) Abafumbo boolekagana n’ebizibu abo abali obwannamunigina bye batayinza kwolekagana nabyo. Naye singa osalawo okuyingira obufumbo, oyinza kukola ki okulaba nti ebizibu biba bitono ddala ate essanyu ne liba lingi? Ekimu ku biyinza okukuyamba kwe kulonda n’amagezi oyo gw’onoofumbiriganwa naye.
ANI YANDIBADDE OMUNTU OMULUNGI OW’OKUFUMBIRIGANWA NAYE?
9, 10. (a) Kyakulabirako ki Pawulo kye yawa ekikwata ku kabi akali mu kufumbiriganwa n’omuntu atali mukkiriza? (b) Biki ebitera okuva mu kusuula omuguluka okubuulirira kwa Katonda okukwata ku kufumbiriganwa n’omuntu atali mukkiriza?
9 Pawulo yawandiika ku musingi ogusaanidde okugobererwa mu kulonda ow’okufumbiriganwa naye. Yagamba nti: “Temwegattanga wamu na batali bakkiriza.” (2 Abakkolinso 6:14) Singa ebisolo bibiri ebitenkanankana bunene oba maanyi bisibibwa ku kikoligo kimu, byombi bikaluubirizibwa. Mu ngeri y’emu, omukkiriza n’atali mukkiriza bwe bagattibwa mu bufumbo, awatali kubuusabuusa wabaawo obutategeeragana bungi. Singa omu ayagala okusigala mu kwagala kwa Katonda kyokka ng’omulala si byaliko, ekyo kiyinza okuvaamu ebizibu bingi. Bwe kityo, Pawulo yakubiriza Abakristaayo okufumbirwa oba okuwasa “mu Mukama waffe mwokka.”—1 Abakkolinso 7:39.
10 Abakristaayo abamu abali obwannamunigina balowooza nti kisingako okufumbiriganwa n’omuntu atali mukkiriza okusinga okubeera mu kiwuubaalo. Abamu basalawo okubuusa amaaso okubuulirira okuli mu Bayibuli ne bafumbiriganwa n’omuntu ataweereza Yakuwa. Kyokka emirundi mingi ebivaamu tebiba birungi. Abalinga abo beesanga nga bayingidde obufumbo n’omuntu gwe batasobola kwogera naye ku bintu ebisinga obukulu mu bulamu. Ekiwuubaalo kye bafuna mu bufumbo ng’obwo kisingira wala ekyo kye baalina nga tebannayingira bufumbo. Kyokka, waliwo Abakristaayo bangi nnyo abali obwannamunigina abanywerera ku magezi Katonda g’awa ku nsonga eno. (Soma Zabbuli 32:8.) Wadde nga basuubira nti luliba olwo ne bayingira obufumbo, basigala bwannamunigina okutuusa nga bafunye ow’okufumbiriganwa naye okuva mu abo abasinza Yakuwa Katonda.
11. Kiki ekiyinza okukuyamba okulonda mu ngeri ey’amagezi ow’okufumbiriganwa naye? (Laba n’akasanduuko ku lupapula 114.)
11 Kya lwatu nti, si buli muweereza wa Yakuwa nti muntu mutuufu ow’okufumbiriganwa naye. Bw’oba ng’olowooza ku ky’okuyingira obufumbo, noonya omuntu alina ebiruubirirwa eby’omwoyo, era ayagala ennyo Katonda. Omuddu omwesigwa awandiise bingi nnyo ku nsonga eno ebyesigamiziddwa ku Byawandiikibwa, era kyandibadde kya magezi okubifumiitirizaako era n’okusaba Yakuwa akuyambe okubissa mu nkola ng’osalawo ku nsonga eno enkulu ennyo. *—Soma Zabbuli 119:105.
12. Mpisa ki ekwata ku bufumbo egobererwa mu nsi nnyingi, era kyakulabirako ki ekiri mu Bayibuli ekiyinza okuganyulwa abazadde ku nsonga eno?
12 Mu nsi nnyingi, abazadde be balondera abaana baabwe omuntu ow’okufumbiriganwa naye. Mu nsi ng’ezo, abantu bangi bakikkiriza nti abazadde be balina amagezi n’obumanyirivu ebyetaagisa okusobola okusalawo obulungi ku nsonga ng’eno enkulu ennyo. Obufumbo obw’engeri ng’eno butera okuba obulungi, nga bwe kyali ne mu biseera bya Bayibuli. Ekyokulabirako kya Ibulayimu eky’okuweereza omuddu we okugenda okufunira Isaaka omukazi kya muganyulo nnyo eri abazadde abayinza okubeera mu mbeera ng’eyo leero. Essente oba amaka amatutumufu si bye bintu Ibulayimu bye yatwala ng’ekikulu. Mu kifo ky’ekyo, yafuba okulaba nti afunira Isaaka omukazi okuva mu bantu abaali basinza Yakuwa. *—Olubereberye 24:3, 67.
OYINZA OTYA OKWETEEKERATEEKERA OBUFUMBO OBULUNGI?
13-15. (a) Omusingi oguli mu Engero 24:27 guyinza gutya okuyamba omusajja ayagala okuwasa? (b) Kiki omukazi ky’ayinza okukola nga yeetegekera obufumbo?
13 Bw’oba ng’olowooza ku ky’okuyingira obufumbo, kyandibadde kirungi ne weebuuza nti: ‘Ddala ndi mwetegefu okuyingira obufumbo?’ Eky’okuddamu mu kibuuzo kino tekisinziira ku ndowooza gy’olina ku kwagala, ku kwegatta, ku kuba n’omuntu anaakumalako ekiwuubaalo, oba ku kuzaala abaana byokka. Waliwo n’ebintu ebirala ebikulu omuntu ayagala okuwasa oba okufumbirwa by’asaanidde okulowoozaako.
14 Omusajja ayagala okuwasa asaanidde okulowooza n’obwegendereza ku musingi guno: “Teekateeka emirimu gyo egy’ebweru, era otereeze bulungi ennimiro yo, oluvannyuma ozimbe ennyumba yo.” (Engero 24:27) Olunyiriri luno lulina makulu ki? Mu biseera ebyo omusajja bwe yabanga ayagala okuwasa yalinanga okusooka okwebuuza nti, ‘Nnaasobola okulabirira omukyala awamu n’abaana be tunaazaala?’ Okusooka, yalina okukola, ng’alabirira ennimiro ze, oba ebirime bye. Omusingi guno ne leero gukola. Omusajja ayagala okuwasa alina okweteekateeka asobole okutuukiriza obuvunaanyizibwa bwe. Kasita aba ng’obulamu bwe bumusobozesa okukola, aba alina okukola. Ekigambo kya Katonda kikiraga bulungi nti omusajja atalabirira ba mu maka ge mu by’omubiri, mu by’omwoyo, era atafaayo ku nneewulira zaabwe, aba mubi nnyo n’okusinga oyo atali mukkiriza!—Soma 1 Timoseewo 5:8.
15 Mu ngeri y’emu, n’omukazi asazeewo okufumbirwa aba n’obuvunaanyizibwa bwalina okutuukiriza. Bayibuli eyogera ku bimu ku bintu omukyala by’asaanidde okuba ng’amanyi okukola era n’engeri z’asaanidde okuba nazo okusobola okuyamba ku mwami we n’okulabirira amaka. (Engero 31:10-31) Abasajja n’abakazi abapapa okuyingira obufumbo nga tebeetegekedde buvunaanyizibwa obuzingirwamu baba beefaako bokka, era baba tebalowoozezza ku ebyo bye balina okukolera oyo gwe baagala okufumbiriganwa naye. N’ekisinga byonna, abo abalowooza ku ky’okuyingira obufumbo beetaaga okuba abeetegefu okussa mu nkola emisingi gya Katonda egikwata ku bufumbo.
16, 17. Abo abateekateeka okuyingira obufumbo basaanidde kufumiitiriza ku misingi ki egy’omu Byawandiikibwa?
16 Okwetegekera obufumbo kizingiramu okufumiitiriza ku buvunaanyizibwa Katonda bw’awadde omwami n’omukyala. Omusajja Omukristaayo kimwetaagisa okumanya ebizingirwa mu kuba omutwe gw’amaka. Obuvunaanyizibwa buno tebumuwa bbeetu kweyisa nga nnaakyemalira. Wabula, ateekwa okukoppa engeri Yesu gy’akulemberamu ekibiina. (Abeefeso 5:23) Mu ngeri y’emu, omukyala Omukristaayo alina okutegeera obuvunaanyizibwa bw’alina. Anaaba mwetegefu okugondera ‘etteeka ly’omwami we’? (Abaruumi 7:2) Omukyala aba yamala dda okukkiriza okubeera wansi w’etteeka lya Yakuwa n’erya Kristo. (Abaggalatiya 6:2) Obuyinza bw’omwami we mu maka nabwo buba tteeka ddala ly’aba alina okugondera. Mwetegefu okugondera era n’okuwagira omusajja oyo atatuukiridde? Ekyo bw’aba nga taakisobole, kiba kya magezi n’atafumbirwa.
17 Okugatta ku ekyo, buli omu ku bafumbo kimwetaagisa okuba omwetegefu okukola ku byetaago bya munne. (Soma Abafiripi 2:4) Pawulo yagamba: “Buli omu ku mmwe agwanidde okwagalanga mukyala we nga bwe yeeyagala kennyini; n’omukyala asaanidde okussaamu ennyo omwami we ekitiibwa.” Ng’aluŋŋamiziddwa Katonda, Pawulo yakitegeera nti omusajja yeetaaga okuwulira nti mukyala we amussaamu ekitiibwa. Era n’omukyala yeetaaga okuwulira nti ayagalibwa omwami we.—Abeefeso 5:21-33.
Aboogerezeganya bangi bakola enteekateeka ne wabaawo omuntu omulala
18. Lwaki abo aboogerezeganya basaanidde okwefuga?
18 N’olwekyo, okwogerezaganya tekiba kiseera kya kwesanyusa bwesanyusa. Kiba kiseera omusajja n’omukazi okuyiga engeri y’okukolaganamu obulungi n’okulaba obanga kinaaba kya magezi okuyingira obufumbo. Ate era kiba kiseera kya kwefuga! Muyinza okuwulira nga mwagala okwoleka ebikolwa ebiraga omukwano—kya mu butonde abaagalana okulagaŋŋana okwagala. Kyokka, abaagalana basaanidde okwewala ebikolwa byonna ebiyinza okwonoona enkolagana yaabwe ne Katonda. (1 Abassessalonika 4:6) N’olwekyo, bwe muba mwogerezeganya, mwefuge; okwefuga kujja kubaganyula ekiseera kyonna ka kibe nti mufumbiriganiddwa oba nedda.
KIKI KY’OSOBOLA OKUKOLA OBUFUMBO BWAMMWE OKUSOBOLA OKUWANGAALA?
19, 20. Endowooza Abakristaayo gye balina ku bufumbo eyawukana etya ku y’abantu bangi mu nsi leero? Waayo ekyokulabirako.
19 Abafumbo bwe baba baagala obufumbo bwabwe okuwangaala, baba balina okutwala obweyamo bwe baakola ng’ekintu ekikulu. Okufumbiriganwa y’entandikwa y’ekintu Yakuwa kye yateekawo kibeerewo olubeerera. (Olubereberye 2:24) Kyokka eky’ennaku kiri nti, eyo si ye ndowooza abantu gye balina mu nsi ey’akakyo kano. Mu nsi ezimu, okugattibwa mu bufumbo abantu bakitwala “ng’okusiba ekifundikwa.” Bayinza okuba tebakimanyi nti enjogera eyo eragira ddala bulungi endowooza abantu bangi leero gye balina ku bufumbo. Mu ngeri ki? Wadde ng’ekifundikwa ekisibiddwa obulungi kirina okuba ekinywevu, era kirina okuba nga kyangu okusumulula.
20 Abantu bangi leero obufumbo babutwala okuba obw’akaseera obuseera. Banguwa okubuyingira kubanga baba balowooza nti bujja kukola ku bwetaavu bwabwe, naye ate mu kiseera kye kimu baba basuubira okubuvaamu amangu ddala singa bafuna ebizibu. Kyokka, jjukira ekyokulabirako eky’omuguwa Bayibuli ky’ekozesa ng’eyogera ku nkolagana ey’oku lusegere eba wakati w’omwami n’omukyala mu bufumbo. Emiguwa egikozesebwa okuvuga emmeeri ezimu gikolebwa nga girina okuwangaala, tegirina kukutuka ne bwe wabaawo omuyaga ogw’amaanyi ennyo. N’obufumbo bwe butyo bwe bulina okuba, bulina okuwangaala. Jjukira, Yesu yagamba nti: “Katonda ky’agasse awamu, omuntu yenna takyawulangamu.” (Matayo 19:6) Singa oyingira obufumbo, olina okuba n’endowooza ng’eyo ku bufumbo. Ekyo kifuula obufumbo okubeera omugugu? N’akatono.
21. Ndowooza ki omwami n’omukyala buli omu gy’alina okuba nayo eri munne, era kiki ekiyinza okubayamba okukola ekyo?
21 Omwami n’omukyala beetaaga buli omu okuba n’endowooza ennuŋŋamu eri munne. Singa buli omu ku bo assa ebirowoozo bye ku ngeri ennungi munne z’alina, bajja kufuna essanyu n’obumativu mu bufumbo bwabwe. Ddala si ky’amagezi okuba n’endowooza ennuŋŋamu bw’etyo eri munno mu bufumbo atatuukiridde? Yakuwa amanyi nti tukola ensobi, naye tuli bakakafu nti ajja kweyongera okutulabamu ebirungi. Omuwandiisi wa zabbuli yabuuza nti: “Ai Ya, singa wali otunuulira nsobi, Ai Yakuwa, ani yandisobodde okuyimirira?” (Zabbuli 130:3) Mu ngeri y’emu, omwami n’omukyala balina buli omu okuba n’endowooza ennuŋŋamu eri munne era balina n’okusonyiwagananga.—Soma Abakkolosaayi 3:13.
22, 23. Kyakulabirako ki ekirungi Ibulayimu ne Saala kye baateerawo abafumbo leero?
22 Abafumbo gye bakoma okubeera awamu okumala emyaka mingi, gye bakoma okuba abasanyufu era abamativu. Bayibuli eyogera ku bufumbo bwa Ibulayimu ne Saala bwe baali nga bakaddiye. Tekiri nti tebaalina bizibu mu bulamu bwabwe. Lowooza ku ngeri Saala (oboolyawo eyali aweza emyaka 60) gye yawuliramu, mwami we bwe yamugamba nti baali bagenda kuleka amaka gaabwe amalungi agaali mu kibuga Uli ekyali obulungi mu byenfuna, batandike okubeeranga mu weema obulamu bwabwe bwonna. Kyokka, wadde tekyali kyangu, yagondera omwami we. Olw’okuba Saala yali muyambi mulungi, yawagira Ibulayimu era Ibulayimu bye yasalawo ne bivaamu ebirungi. Era obuwulize bwe tebwali bwa kungulu. Ne “mu mutima gwe,” Saala yayita omwami we mukama we. (Olubereberye 18:12; 1 Peetero 3:6) Ekitiibwa kye yawa Ibulayimu kyali kiviira ddala ku mutima.
23 Kya lwatu Ibulayimu ne Saala tebakkirizaganyanga mu buli kimu. Olumu Saala alina ekirowoozo kye yawa ‘ekyanakuwaza ennyo’ Ibulayimu. Wadde kyali kityo, Yakuwa yawa Ibulayimu obulagirizi n’awuliriza eddoboozi lya mukyala we, era ekyo kyaganyula nnyo amaka gaabwe. (Olubereberye 21:9-13) Abaami n’abakyala leero, wadde n’abo abamaze emyaka mingi nga bafumbo, balina kye basobola okuyigira ku bafumbo bano abaali batya Katonda.
24. Bufumbo bwa ngeri ki obuweesa Yakuwa Katonda ekitiibwa, era lwaki?
24 Mu kibiina Ekikristaayo mulimu abafumbo bangi abasanyufu—abakyala abassa ekitiibwa mu babbaabwe, abaami abaagala ennyo bakyala baabwe era ababassaamu ekitiibwa, era n’abafumbo abakulembeza ebyo Yakuwa by’ayagala mu bulamu bwabwe. Bw’oba osazeewo okuyingira obufumbo, londa n’amagezi oyo gw’oyagala okufumbiriganwa naye, obufumbo bwetegekere bulungi, era fuba okulaba nti obufumbo bwammwe bubaamu emirembe n’okwagala buweese Yakuwa Katonda ekitiibwa. Bw’onookola otyo, obufumbo bwo bujja kukuyamba okusigala mu kwagala kwa Katonda.
^ lup. 11 Laba essuula ey’okubiri ey’akatabo Ekyama eky’Okufuna Essanyu mu Maka, akaakubibwa Abajulirwa ba Yakuwa.
^ lup. 12 Abamu ku baweereza ba Yakuwa ab’edda baalina abakazi abasukka mu omu. Yakuwa bwe yali akolagana n’abasajja ng’abo era ne Isirayiri ey’omubiri, yakkiriza enkola ey’okuwasa abakazi abasukka mu omu. Wadde si ye yatandikawo enkola eno, yassaawo ebiragiro okuyamba abantu abaalinga mu bufumbo ng’obwo. Kyokka, Abakristaayo bakimanyi nti Yakuwa takyakkiriza nkola eyo.—Matayo 19:9; 1 Timoseewo 3:2.


text:
Chapter 1
1 Mu mwaka ogw'okusatu mu mirembe gya Yekoyakimu kabaka wa Yuda; Nebukadduneeza kabaka w'e Babulooni n'ajja e Yerusaalemi, n'akizingiza.
2 Mukama n'awaayo Yekoyakimu kabaka wa Yuda mu mukono gwe, era n'ebintu eby'omu nnyumba ya Katonda ebimu: n'abitwala mu nsi Sinaali mu ssabo lya katonda we: n'aleeta ebintu mu ggwanika lya katonda we.
3 Kabaka n'agamba Asupenaazi omukulu w'abalaawe be, ayingize ku baana ba Isiraeri, ab'omu zzadde lya kabaka n'ery'abakungu:
4 abavubuka abataaliko bulema, wabula ab'amaaso amalungi, era abategeevu mu magezi gonna, era abakabakaba mu kutegeera, era abaamanya ebiyigirizibwa, era abasaanira okuyimirira mu nnyumba ya kabaka: era abayigirizenga amagezi ag'Abakaludaaya n'olulimi lwabwe.
5 Kabaka n'abalagira omugabo ogwa bulijjo ogw'oku mmere ya kabaka, n'ogw'oku mwenge gwe yanywanga, era babaliisize emyaka esatu: bwe giriggwaako balyoke bayimirire mu maaso ga kabaka.
6 Ne muba mu abo, ku baana ba Yuda, Danyeri, Kananiya, Misayeri, ne Azaliya.
7 N'omukulu w'abalaawe n'abatuuma amannya: Danyeri n'amutuuma Berutesazza: ne Kananiya n'amutuuma Saddulaaki: ne Misayeri n'amutuuma Mesaki: ne Azaliya n'amutuuma Abeduneego.
8 Naye Danyeri n'ateesa mu mutima gwe obuteeyonoonyesanga n'emmere ya kabaka, newakubadde n'omwenge gwe yanywanga: kyeyava asaba omukulu w'abalaawe aleme okweyonoonyesanga.
9 Ne Katonda n'alabisa Danyeri ekisa n'okusaasirwa mu maaso g'omukulu w'abalaawe.
10 Omukulu w'abalaawe n'agamba Danyeri nti Ntidde mukama wange kabaka, eyabalagira bye munaalyanga ne bye munaanywanga: kubanga kiki ekiriba kimulabya amaaso gammwe nga tegafaanana bulungi ng'abavubuka abenkana nammwe obukulu? Bwe gutyo omutwe gwange gwandirabye akabi eri kabaka.
11 Danyeri n'alyoka agamba omusigire, omukulu w'abalaawe gwe yafuza Danyeri; Kananiya, Misayeri, ne Azaliya: nti
12 Okemere abaddu bo ennaku kkumi, nkwegayiridde: batuwenga ebijanjaalo okulya, n'amazzi okunywa.
13 Amaaso gaffe galyoke gakeberwe w'oli, n'amaaso g'abavubuka abaalyanga ku mmere ya kabaka: era nga bw'oliraba, okole bw'otyo eri abaddu bo.
14 Awo n'abawulira mu bigambo ebyo, n'abakemera ennaku kkumi.
15 Awo ennaku ekkumi bwe zaggwa, amaaso gaabwe ne gafaanana bulungi, era baali nga bagezze omubiri, okusinga abavubuka bonna abaalyanga ku mmere ya kabaka.
16 Awo omusigire n'abaggyako emmere yaabwe, n'omwenge gwe bandinyweddenga, n'abawa ebijanjaalo.
17 Naye abavubuka abo abana, Katonda n'abawa okumanya n'okutegeera mu kuyiga kwonna n'amagezi: Danyeri n'aba omukabakaba mu kwolesebwa kwonna ne mu birooto.
18 Awo ennaku bwe zaggwa, kabaka ze yagamba okubayingiza, omukulu w'abalaawe n'abayingiza mu maaso ga Nebukadduneeza.
19 Kabaka n'anyumya nabo: ne mu abo bonna ne mutalabika abaali nga Danyeri, Kananiya Misayeri, ne Azaliya: kyebaava bayimirira mu maaso ga kabaka.
20 Ne mu buli kigambo eky'amagezi n'eky'okutegeera, kabaka kye yababuuza, yabalaba nga basinga emirundi kkumi abasawo, n'abafumu bonna abaali mu bwakabaka bwe bwonna.
21 Danyeri n'abeerawo okutuusa ku mwaka ogw'olubereberye ogwa Kuulo kabaka.


text:
“Natandika okunywa omwenge okuva ku lunaku lwe neetondeka mu lubuto lwa nnyabo. Omwenge gwe gwatta nnyabo. Yatandika okugunya ng’akyali era yafa muto nnyo. Yanywa omwenge mungi nnyo okutuusa ekiseera lwe kyatuuka nga takyasobola kugunywa; olwo ate omwenge ogwali mu mubiri gwe ne gutandika okumunyunyunta okutuusa lwe gwamukalambaza n’afa.”
Ebigambo bino nabikwata bukusu era nzija kubitontomeramu Jjajja Mukulu leero akawungeezi bwe tunaaba tugenda mu kirabo ewa Tongo. Obwo bulimba! Bwatyo Mukulu bw’ajja okuddamu. Nategedde; Bulijjo Mukulu antegeeza nti ebigambo byonna Jjajja Mukyala by’ayogera ng’anyiize bibeera bya bulimba. Bya butaliimu!
Jjajja Mukyala yankyawa okuva ku lunaku lwe yatuggulirawo, nze ne Maama Lito, oluggi lw’akasiisira ke n’atukkiriza okuyingira. Maama Lito yeyanjula n’ategeeza nti yali mukwano gwa maama wange era n’annyonnyola nti nze nali mwana wa Ddamulira omugenzi. Jjajja Mukyala yali yazaala omwana omulenzi omu yekka, era nga ye mugenzi Ddamulira. Okweyanjula bwe kwaggwa, Jjajja Mukyala n’ategeeza Maama Lito nti taddamu okuweebuula erinnya lya mutabani we omugenzi, era bwatyo ne yekuba mangu ekisenge n’akomawo n’ebbakuli erimu amazzi. Yatandika okwetoloola ennyumba nga bw’annyika akeeyo k’ebisenke mu bbakuli y’amazzi ng’eno bw’agamansira mu nsonda ne ku bisenge by’ennyumba. Yategeeza nti gano gaali mazzi ga mukisa agaali gagenda okuganga enju ye kubanga saali muzukkulu we, wabula nali kisiraani.
Okuva kwolwo, Jjajja Mukyala tasalangako kundaga bukyayi. Mu kiseera ekyo nalina emyaka musanvu egy’obukulu. Kaakati mpeza emyaka kkumi egy’obukulu era nkimanyi nti andaba ng’emmomboze.
Naye Mukulu ye anjagala. Ampita muzzukulu.
Leero emisana Jjajja Mukyala yandagidde okusomba amazzi nzijuze eppipa. Kino tandagirangako kukikola. Nsuubira nti ayagala mbeere n’emirimu mingi ginnemese okuwerekerako Mukulu mu kirabo ky’omwenge.
Mukulu atera okugenda mu birabo by’omwenge, era buli lw’abeera agendayo, agenda nange. Agamba nti abeera ayagala musitulireko omuggo gwe, si kulwa ng’ajja kwetaaga okugukozesa. Mukulu omuggo guno tagukozesa, ne bw’aba atamidde. Atambula nange asobole okuntaasa ku Jjajja Mukyala ekiro.
Guno omulundi gwakutaano nga neserejja ku luzzi. Ensingo etandise okunnuma olw’okwetikka ekidomola ky’amazzi; obulumi bwagala kunzita. Naye ate sirina kuwummula. Eppipa tennaba kujjula.
Jjajja Mukyala asiiba atudde nga yezinze awo wansi ku mudaala ku kkubo w’atundira obwennyanja obukalu obwenkana ekibatu kyange, n’obunyaanya obwenkana ng’ennyindo yange, wamu ne nnakati n’ebbugga ebyawotoka edda. Alannamizza amagulu ge, kumpi ebigere bye ebiddugala byagala kukoona ku mwala ogulegamyemu amazzi oguli wakati w’omudaala gwe n’oluguudo. Azingiridde emikono gye wansi w’amabeere ge amanene ng’alinga ayagala okugawanirirako. Era ayambadde kabbulawuzi akataliiko mikono, akamutippye nga kalimu ebiba ebiddugavu n’ebya kakobe. Kuno ayambaliddeko sikaati eya kitaka. Zino ze ngoye z’ayambala kumpi buli lunaku. Engoye ezoolesa ennyama gye yabaza ku mikono gye, ku kifuba, ku lubuto ne mu kiwato bw’ogigeraageranya n’obugulu bwe obwaswaluka ate nabwo bw’ayolesa.
Ngezaako nnyo okumwewala nga mpita mu kakubo akekooloobya emmanju w’enju, ne kaggukira emiryango awali eppipa y’amazzi ewanikiddwa waggulu ku makooko ga kirundu. Mpalampira ku katuuti ke napanga mu matoffaali. Akatuuti kano ke kannyamba okusobola okutuuka waggulu mu ppipa. Nkangabalala ne nywera bulungi era bwe mba njiwa amazzi mu ppipa, amaaso gange sigaggya ku mazzi ge mbeera nzitulula kubanga mbeera mpulira muli obukambwe bw’eriiso Jjajja Mukyala ly’abeera ansimbye. Mbeera mpulira muli nga njagala waakiri amboggolere oba anvume; ebivumo binsingirako obukambwe bw’eriiso obubeera mu maaso g’antunuuliza.
Ntunuulira amazzi nga gafukumuka geggunda mu ppipa n’obuswandi nga gapikibwa akatuli akali waggulu ku kidomola. Ku lweserejja olw’omulundi ogwokuna, ekidomola kyansimattuse ku mutwe ne kyekatta wansi ku kyuma ekisongovu ekyabadde mu ttaka. Jjajja Mukyala agenda kundya obunyama singa ategeera ebyatuuse ku kidomola kye.
Newuunya okuba nti tannaba kunkaayuukira okuva lwe natandise okufukumula amazzi. Ebivumo bye tebikyantiisa. Ebigambo by’ayogerera omugenzi maama wange omwagalwa bye binnuma. Eno ye nsonga lwaki neesunga Mukulu akomewo mu kibuga tusobole okugenda mu kirabo ky’omwenge gy’atamiirira. Mukulu bw’abeera atamidde, ebibuuzo byange byonna abyanukula bulungi mu bujjuvu. Nzija kumubuuza anyinnyonnyole byonna Jjajja Mukyala bye yayogedde ku maama wange.
Mukulu yali atamidde lwe yahhamba nti anjagala; yali atamidde lwe yantegeeza nti maama wange yali anjagala, nti mikwano gya maama – Maama Lito, Maama Karo ne Maama Naki – abandabirira nga maama amaze okufa, bonna baali banjagala. Buli lw’abeera atamidde antegeeza nti musanyufu kubanga alina omuzzukulu. Yali atamidde lwe yansomesa walifu y’Olungereza n’okubala emiwendo. Buli wiikendi, bwe tuba tuva ku kirabo ky’omwenge, anjigiriza Olungereza. Ye ye nsonga lwaki nze nkulembera bannange mu kibiina buli lusoma, newankubadde oluusi njosa ne sigenda ku ssomero.
Singa abaddewo wano kati yandibadde antikkula eggugu ly’omulimu guno… okuggyako… Eryo si ddoboozi lye?
“Musika Musika, yanguwako, yanguwako, tugende. Leeta omuggo gwange. Twakeereye dda.”
Mukulu akomyewo!
Ampita Musika, omusika, kubanga agamba nti buli ky’alina kyonna kyange. Bombi tebampita linnya lyange erya Yosiya Mondo. Jjajja Mukyala ampita mannya malala. Mbwa ggwe, Kisiraani ggwe, Muzimu ggwe. Naye ate Mukulu yantegeeza nti Jjajja Mukyala alina erinnya lye yabatiza buli kisiraani na buli kitalo ekyamutuukako mu bulamu bwe. Si musango gwange okuba nti ebisiraani bye asalawo okubibatiza amannya ng’ayitira mu nze. N’olwekyo nze amannya g’ampatiikako sigafaako.
“Musika!”
“Wangi, Mukulu!” Nkunkumula amazzi agabeera gasigaddemu, mbuuka ku katuuti ne nziruka okusala oluggya okugenda okumusisinkana, okumutegeeza nti nkyabuzaayo ebidomola by’amazzi ebirala bitaano bye nina okukima ku luzzi.
“Nedda nedda nedda. Ebyo bigira birinda. Weetegeke mangu omale ondeetere omuggo gwange.” Abuuse omufulejje era kaakati yesimbye awali Jjajja Mukyala apiikaana n’essungu. Nziruka mangu okuyingira mu nnyumba.
Ndi munda mu nnyumba, mu kisenge ekijjudde cakalacakala, mwe njala obuliri bwange ekiro ng’obudde buzibye, ate era we tukozesa ng’eddiiro emisana. Eddirisa ly’ekisenge kino eriri waggulu w’obuliri bwange liggule era empewo eyingiza obusagwa bw’ebigambo bya Jjajja Mukyala, ebibalagala ng’olunyata mu maaso.
“Ogenda wa leero?” awogganira Mukulu. “Wa Brown? Wa Tina? Njagala osange ebisiraani gy’olaga! Ogwe ekigwo! Omenyeke okugulu!”
Mukulu akyesimbye waali. Neeraliikiridde muli nti okutiisatiisa kw’ebisiraani okumukoleddwako kuyinza okumutengula emmeeme n’asazaamu olugendo lwaffe. Laba nate era ndi ne Mukulu nga tugenda tusarinkiriza; tugenda mu kirabo ky’omwenge ewa Tongo! Tugenda mu bbaala ya Tongo, so si walala wonna!
Kale njagala Tongo. Mu bakyala abangi abatunda omwenge mu birabo bye twali tugenzeemu ne Mukulu, Tongo gwe nsinga okwagala kubanga abeera musanyufu nga ne mmange bwe yali. Nze nkimanyi. Bwe nasooka okubuuza Mukulu ebikwata ku maama, yantegeeza nti teyamulabako nga mulamu. Naye yawuliranga abantu nga bagamba nti yalinga mukyala musanyufu. “Omukyala eyasanyukiranga buli muntu yenna,” bwatyo bwe yantegeeza. Tongo abeera musanyufu buli kiseera. Ansanyukira, era kino buli lw’akikola mbeera ndaba omukwano gwa nnyabo. Ate bw’ankwatako n’ampeweeta ku bibegabega, mpulira muli omukwano gwa nnyabo; neerabira ennaku eyantuukako nga nkyali bbujje.
Ate ekirala, ewa Tongo gye nzija okufuna ebintu bye netaaga okumaliriza okukola butida yange. Netaaga olukoba lwe hhenda okubba ku kkaliya y’eggaali ya Mukayi. Buli lwe tugenda mu kirabo kya Tongo, tusanga Mukayi atamidde.
Jjo nakoze butida. Ekyokulwanyisa kino kijja kututaasa kubanga ennaku zino tukomawo kiro nnyo okuva mu birabo by’omwenge. Nafuna akati k’omupeera akaliko amakabi. Nga bwe mpisa obulusu ku ngalo zange – ndaba Mukulu ayisa obulusu ku ngalo ze ng’asiba ebintu – nasibye olukoba ne ndumyumyula waggulu ku busongezo bwa butida. Kati mbuzaako ekikoba ekiwanvu, ekigazi kye nzija okusiba okwetolooza akati k’amakabi obuseerevu obukaliko bubikkibwe enjola z’ekikoba kino. Enjola zino zinnyamba okukwata butida n’enywera bulungi mu ngalo nga hhenda okukuba ssabbaawa. Ate butida bw’enywera obulungi mu ngalo kinnyamba okukuba ekintu ne nkisona bulungi. Ssabbiiti ewedde nakuhhaanya ggama nnamba ey’amayinja amawunde obulungi ge hhenda okukozesa ng’amasasi mu butida yange.
Nga bwe nkwata mu kaveera akaddugavu akalimu ebintu byange, nsabirira muli Mukulu adduke mangu atere asegulire ebivumo bya Jjajja Mukyala. Nsikayo essaati yange eya bbululu ow’amazzi – essaati y’emikono emiwanvu yokka gye nina – Mukulu gye yangulira ku Ssekukkulu ewedde, n’empale yange eya kakki. Nyanjuluza essaati ku mufaliso gwange oguzingiddwa, ne ngezaako okugiggyamu amavuunya nga nkozesa engalo zange. Oluvannyuma nteeka amazzi ku kawero akakola ng’ekyangwe kyange ne nesiimuula enfuufu ku bigere.
Jjajja Mukyala ayingira mu nnyumba amangu ago. Ansanga nkikiitana ne zipu yange eyataggulukuka.
“Bw’otolekeraawo kugenda mu birabo bya mwenge na jjajjaawo, omwenge gujja kutandika okukufenkenya nga bwe gwafenkenya nnyoko!” Ampandulira amalusu ku bigere.
Laba obugwagwa nate. Alowooza nti nywa omwenge so nga sigunywa. Simanyi oba ndinywa omwenge nga nkuze. Mukulu tayagalira ddala nywe mwenge. Bwe tubeera mu kirabo, angulira mubisi gwokka. Ewa Tongo, Mukulu angulirayo sooda ow’ekika kya Fanta, gwe nsinga okuwoomerwa.
“Omubiri gwo gujjuddemu ekintabuli ky’omwenge omuzungu, omuganda, amalwa, emmandule… eh! Njogere ki ndeke ki?” Akutama wendi kyokka nze ne sisitula mutwe nga bwe yandinsuubidde okukola. Ayimiridde kumpi nnyo nange; ekivundu kinzita ekiva mu nseenene eziri mu kisero ky’aweese. Enseenene zino nze nazikutte jjo, naye yahhaanye okuzisiika nga zikyali nsu. Kaakati zimaze okuvunda naye akyayagala okuzirya.
Mukulu ayingira mu nnyumba. Nziba oluuso mpolampola ne mutunuulira, nga nsuubira nti ajja kusikayo omuggo gwe agugalulire Jjajja Mukyala asobole okumungobako. Naye takikola. Ayitawo buyisi n’agenda mu kisenge kye. Naye Mukulu mwesiga. Singa akenga nti Jjajja Mukyala antulugunya, ajja kubaako ky’akolawo.
“Musika, twala omuggo gwange, onnindire wali wabweru.” Jjajja Mukyala asoonooka mpola n’agenda afutubbala mu mulyango. Omugongo gwe gwagaagala ne guziba omulyango. Ndowooza ateekateeka kunkwata magulu na kunkonkona ngolo ku bukongovule nga mmuyitako.
“Ndowooza ne mu ntaana oligenda naye,” bye bigambo Jjajja Mukyala by’atuwereekereza nga tubuuka omufulejje. Atolotooma nga bw’agaaya enseenene envundu; ng’atabika omugoyo gw’ebigambo bye, obutwe bw’enseenene, ebyoya n’ebibuto byazo.
Nyimiriramu kubanga sikyawulira lugabire za Mukulu bwe zepacca ku bisinziiro bye. hhenda okukyuka nga ndaba addayo yekandagga okwolekera Jjajja Mukyala. Bw’atuuka waali n’ayimirira n’amwesimba mu maaso. Mpulira njagala kudduka nzireyo mmukwase omuggo ggwe amuwuttule nnyaabula. Mpulira muli nga Jjajja Mukyala yetaagayo essomo erinaamukomya okuntulugunya. Naye nsigala nnyimiridde kubanga nkimanyi nti Mukulu tajja kumukuba. Nsaba nnyo bulijjo Jjajja Mukyala afuneko ku buwoomi bw’obulumi bw’okuwuulwa omuggo, okupaccibwa oluyi, oba okufuntulwa agakonde. Singa aloza ku bubalagaze obwo, tajja kuddayo kunkijjanya.
Atunudde eri naye manyi nti amulaze obukambwe obwa bulijjo, emitaafu gimwetimbye mu kyenyi, amaaso ge gasuukiira. Kino ky’akola buli kiseera Jjajja Mukyala lw’amutankuula; kukambuwala na kusiba mitaafu. Emirundi egimu awuuba omuggo gwe naye tagumukuba. Agalula oluyi naye talumupacca.
Jjajja Mukyala abaako ky’atolotooma ekireetera Mukulu okukyuka omulundi gumu. Ndowooza amugambye nti ‘nsonyiwa’ asobole okumuleka. Jjajja Mukyala tabonerera. Buli lunaku asosonkereza Mukulu, era nange ankijjanya. Buli Mukulu lw’aba taliiwo, omukyala ono abaako ekintu ky’ankola; ayinza okuninnya ekigere, okunkoona olukokola, okunkonkona omutwe ng’abadde ampitako, oba okunsuna obutumbugulu singa mmuyitako ng’atudde wansi.
Nga bulijjo, nze nkulemberamu nga tugenda twewagaanya mu mugotteko gw’obuyumba bw’e Kikubo; anti guno gwe muliraano gwaffe. Obuyumba bwonna bumpi nnyo; buli kiseera Mukulu abeera alina okukutamako okwetegula ebisasi by’essubi eriserese obuyumba buno. Obuwunjuwunju bwonna obusarinkiriza mu Kikubo mbumanyi. Okusomoka omugotteko gw’obuyumba buno si kyangu kubanga tulina okubuuka emifulejje egicuuma, n’okusaabala entuumu za kasasiro. Ezimu ku ntuumu zino ngulumivu nnyo, nga kitwetaagisa kuzetoloola okusobola okuziyitako, nga bwe tugenda tulinnya ku mitulumbi gy’embwa ne kkapa envundu, nga bwe tubuuka ebicupacupa n’ebikebe ebyatifu. Ntambula negendereza kubanga saambadde ngatto mu bigere.
Emirundi egimu bwe nva ku ssomero, ntambulatambulako mu mugotteko gw’obuyumba buno nga noonya obukubo obutaliimu kubuuka mifulejje na kwetoloola Nsozi za Kasasiro. Sinnaba kuzuulayo n’akamu. Mukulu tasobola kubuuka mifulejje migazi nnyo. Ayitira ku butindo obuyuuga. Naye sirina kutya kwonna kubanga nkimanyi nti muwanvu nnyo ddala nga tasobola kubbira singa olutindo lumenyeka n’agwa mu kazambi.
Namanyiira obusirise bwa Mukulu, era nange obugenze nga bunkwata. Byonna ebitwetoolodde byogera okuggyako ffe. Nina ekibuuzo kye njagala okubuuza Mukulu naye ate mpulira muli nga kijja kuba kikyamu okukutulamu akasirise kaffe. Naye era mala ne nkakutulamu.
“Mukulu, ekintu ekikuli munda mu mubiri kisobola okutandika okukulya… kisobola okukunywamu… omusaayi gwonna?”
“Ekiki?”
“Kisoboka okuba nti… singa omuntu anywa ennyo omwenge, omwenge ogwo gumala ne gumunyunyuntamu omusaayi gwe gwonna?”
“Ebyo Jjajja Mukyala ye yabyogedde?”
“Yee. Nti maama wange omwenge gwe gwamutta. Yatandika okunywa omwenge ng’akyali muto era n’afa nga muto nnyo. Yanywa omwenge mungi nnyo okutuusa ekiseera lwe kyatuuka nga takyasobola kugunywa; olwo omwenge ogwali mu mubiri gwe ne gutandika okumunyunyunta okutuusa lwe gwamukalambaza n’afa.”
Nzita ku bigere, nga ninda ateeke omukono gwe ku kibegabega kyange. Kino akikola buli lw’abeera agenda okubaako ensonga gy’anyinyonnyola
Akasiriikiriro.
Ntandika okwekwakkula, nga ntambula nyanguyirira kubanga obusungu bunnuma era bujula okunjabya; okusirika kwa Mukulu si kwe kunsunguwazza wabula obutali bugumiikiriza bwange. Nandirinze okutuusa ng’amaze okutamiira. Mukulu tanyinyonnyola kintu kyonna okuggyako ng’atamidde.
Nkizuula nti Mukulu mmulaze obusungu bwange, bwentyo nzita ku bigere. Sirina kusunguwalira Mukulu. Anjagala nnyo. Newuunya obukugu bw’akozesa okunsomesa n’okunyinyonnyola ebintu ng’atamidde. Kino kyongera okundeetera okwewuunya omwenge. Omwenge gusobola gutya okuba omubi bwe gutyo ate omulungi ekyenkanidde awo? Buli lunaku Jjajja Mukyala aleekaana, ‘bwe waba waliyo ekintu ekirikutta, gulibeera mwenge.’ Naye Mukulu agamba nti bwe waba waliyo ekintu ekimukuuma nga mulamu, gwe mwenge. Omwenge gusobola gutya okuba omubi bwe gutyo n’okutuuka okutta maama wange, ate nga mulungi okuzaama okutuuka okukuuma Mukulu nga mulamu?
Tutuuka ku mufulejje ogusooka, ogwawula ennyumba ya Taata Kiwa ku ya Taata Lule. Lule ne Kiwa nsoma nabo mu ssomero lye limu. Ebyovu ebya kitaka ebikyafu ebyerembese waggulu ku mufulejje bivulula ng’obuugi bw’obusera obukwafu obutokotera mu ntamu. Jjuuzi, omufulejje guno gwajjula ne gubooga nga nnamutikwa w’enkuba atonnye. Kazambi asseeko katono wansi naye era akyasobola okuleetera omwana omulala ow’emyaka ebiri okubbira, nga bwe gwali mu kire ky’enkuba kiri.
Obuwala bubiri obuli kumpi obukunya busitamye kumpi n’omufulejje nga bumenyamenya amatoffaali agaabumbibwa mu ttaka nga bwe busuula amafunfugu mu kazambi abimbye ejjovu; bumwenyereketa ng’amafunfugu amanene gedomola mu kazambi, ne gongera okuleeta ejjovu, n’okufulumya eddoboozi eriringa erya Jjajja Mukyala ly’afulumya ng’abejjagala.
Olutindo Mukulu lw’alina okuyitako lwa biti bibiri eby’ekifenensi nga buli kimu kyesudde akabanga akawerako okuva ku kinnaakyo. Ndi musanyufu okuba nti waliwo olutindo okumpi wano olutuwonya okugenda nga twetoloola; naye ate era nkimanyi nti ebiti bino tuyinza obutabisangawo amadda. Omuntu akyayinza okubibbawo abifuule enku.
Bwe mba mbuuka omufulejje, kazambi acuuma okufa atonnya ku mukono gw’essaati yange, n’alekako ekipaapi ekya kitaka. Numba obuwala ne mbukonkona emitwe nga nkozesa entolima y’omuggo gwa Mukulu.
“Tokikola!” Mukulu awoggana nga bw’adduka okujja wendi.
“Labayo, Mukulu!” Musikirayo omukono gwange alabe ekipaapi ekiri ku ssaati gye yangulira.
“Kiki kye nakugamba ku bakazi?” tanzigyako maaso. Tansibira mitaafu nga bw’agisibira Jjajja Mukyala, naye ankangulira eddoboozi ly’atamukangulira.
“Banafu,” nziramu nga ngezaako okussa eddoboozi lyange obuwala buleme okutegeera nti ntidde. “Baatondebwa nga banafu ku basajja.” Nsaba muli nti singa Mukulu naye akakkanya ku ddoboozi lye.
“N’olwekyo?”
“N’olwekyo sirina kubakuba.”
“Ate kiki ky’ova okukola?”
“Bonoonye essaati yange.”
“Ate kiki ky’ova okukola?”
“Mbakonkonye emitwe nga nkozesa entolima y’omuggo gwo.”
Nkyuka mangu ne netondera obuwala olw’okusanyusa Mukulu, naye nga sikitegeeza. Munda muli ndi musanyufu okuba nga mbukonkonye emitwe. Buyize essomo. Bulekeddaawo okukasuka amayinja mu mufulejje.
Ffe tusembyeyo okutuuka. Mikwano gya Mukulu gyonna – abayita baduumizi ba ggye – gitudde ku butebe obumpi mu kasenge ka Tongo. Eggaali ya Mukayi agyesigamizza ku ppipa ya Tongo wabweru. Enjuba tennaba kugwa naye obudde bunaatera okuziba, era Mukayi ajja kutamiira ansabe muteere eggaali ye ku lubalaza. Ntuula ku mukeeka mu nsonda we nsobola okulabira Tongo ng’ayingira n’okufuluma mu lutimbe olw’ebimuli ebya kakobekobe olwawula obuliri bwe ku bbaala.
Tongo leero yasibye enviiri ndala ku mutwe gwe. Era ayambadde ssikaati emyufu nga nnyimpi. Abaduumizi b’eggye bamukubaakuba ku ntumbwe nga bwe bazisunaasuna, eno nga bw’atuuza ggiraasi z’omwenge ku kameeza akali wakati mu ddiiro. Asekaaseka era n’atiisatiisa okubasamba naye takikola. Emirundi egimu bw’abeera ayambadde empale empavu, abaduumizi b’eggye bamukubaakuba ku bunyuma era n’atiisatiisa okubakuba empi naye takikola. Buli muntu amukwatako okuggyako Mukulu. Nebuuza lwaki.
Buli lwe mmulaba ng’atuuza ggiraasi ku kameeza nebuuza oba ddala maama wange naye bwatyo bwe yali akola. Oba nga ddala maama yakyusanga enviiri nga Tongo, oba ddala emimwa gye gyali mimyukirivu ng’omusaayi. Oba ddala waaliwo abaduumizi b’eggye mu kirabo kye abaamutigaatiganga amagulu n’obunyuma wamu n’okubisunaasuna – nandibakubye ne butida yange.
Tongo agenda azinaazina nga bw’akasuka emikono mu bbanga. Asekaaseka. N’oluvannyuma atuula ku kameeza, nga yegendereza obutakoona ggiraasi. Kino kirina kye kinzijukiza; Jjajja Mukyala yabadde ategeeza ki jjo bwe yagamba nti olubuto lwange nnyabo yalufunira ku kameeza kwe yali agabulira abaguzi ebyokunywa? Nzija kubuuza Mukulu nga tuddayo eka.
Tuli mu kkubo tuddayo eka. Olukoba lwe nabbye ku ggaali ya Mukayi ndwezingiridde ku kugulu, nga lwekwese munda mu mpale yange eya kakki. Naye ndumyumyudde nnyo era ntandise okuwulira okusannyalala. Mpulira muli nga naatera okutandika okuwenyera era nga Mukulu ajja kundaba. Njagala kusooka kuyimirira nsobole okuddiriza olukoba, naye ate naye ajja kuyimirira antunuulire. Njagala kumubuuza bibuuzo byange: engeri maama wange gye yafunira olubuto lwange ku kameeza, engeri omwenge gye gwamunyunyunta okutuusa okumutta, engeri gye natandika okunywa omwenge okuva ku lunaku lwe neetondeka mu lubuto lwa nnyabo, naye sisobola. Ajja kunkwata ku kibegabega annyimirize, olwo atandike okunyinyonnyola. Era ajja kundaba nga nennyamira n’okubulwa emirembe. Mukulu tasobola kumanya nti nabba olukoba. Tasobola kusuubira nti ndi mwana wa mpisa mbi.


text:
Ennyanjula
Katonda ayogera naffe ng’ayitira mu Bayibuli. Tusaanidde okugisoma kituyambe okutegeera oyo eyagiwandiisa. (Yokaana 17:3; 2 Timoseewo 3:16) Okuyitira mu Bayibuli, Yakuwa Katonda atutegeeza ekigendererwa kye eri abantu n’ensi.—Olubereberye 3:15; Okubikkulirwa 21:3, 4.
Bayibuli kye kitabo ekisingayo okuba eky’omugaso mu bulamu bw’abantu. Etuyamba okutegeera engeri za Yakuwa, gamba ng’okwagala, ekisa, n’obusaasizi. Ewa abantu essuubi, ne basobola okugumira n’embeera enzibu ennyo. Era etuyamba okutegeera engeri y’okwewalamu ebintu ebibi ebiri mu nsi ebikontana n’ebyo Katonda by’ayagala.—Zabbuli 119:105; Abebbulaniya 4:12; 1 Yokaana 2:15-17.
Mu kusooka, Bayibuli yawandiikibwa mu lulimi Olwebbulaniya, Olulamayiki, n’Oluyonaani, naye kati evvuunuddwa mu nnimi nga 2,600, mu bitundutundu oba mu bulambalamba. Bayibuli kye kitabo ekikyasinzeeyo okuvvuunulwa n’okusaasaanyizibwa. Ekyo kituukana bulungi n’obunnabbi bwa Bayibuli obugamba nti: “Amawulire gano amalungi ag’Obwakabaka [obubaka obukulu obuli mu Bayibuli] galibuulirwa mu nsi yonna okuba obujulirwa eri amawanga gonna, olwo enkomerero n’eryoka ejja.”—Matayo 24:14.
Olw’okuba tukimanyi nti obubaka obuli mu Bayibuli bukulu nnyo, tuvvuunudde Bayibuli eno n’obwegendereza. Tukimanyi nti kikulu nnyo okuvvuunula obubaka obuli mu Kigambo kya Katonda mu ngeri entuufu. Bayibuli eno tugivvuunudde nga twesigama ku nkyusa ya Bayibuli eya New World Translation of the Holy Scriptures eya 2013. Tubadde n’ekigendererwa eky’okufulumya enkyusa ya Bayibuli entuufu era ekozesa ebigambo ebyangu okutegeera. Ebyongerezeddwako ebirina emitwe “Obulagirizi Abavvuunula Bayibuli Bwe Baagoberera,” “By’Olina Okumanya ku Nkyusa Eno,” ne “Engeri Bayibuli Gye Yatutuukako” birimu ebintu ebikulu by’osaanidde okumanya ku nkyusa ya Bayibuli eno.
Abo abaagala Yakuwa Katonda era nga baagala okumusinza mu ngeri gy’asiima, beetaaga enkyusa ya Bayibuli entuufu era etegeerekeka obulungi. (1 Timoseewo 2:4) Tuli bakakafu nti enkyusa ya Bayibuli eno ey’Oluganda ejja kuyamba abantu ng’abo. Tusuubira nti enkyusa ya Bayibuli eno ejja kukuyamba ng’ofuba ‘okunoonya Katonda osobole okumuzuula.’—Ebikolwa 17:27.
Akakiiko Akavvuunula Bayibuli ey’Enkyusa ey’Ensi Empya
Jjuuni 2013


text: 7 Naye kabona asinga obukulu n’amubuuza nti: “Ebintu bino bituufu?”2 Siteefano n’amuddamu nti: “Ab’oluganda ne bataata, muwulire. Katonda ow’ekitiibwa yalabikira jjajjaffe Ibulayimu ng’ali e Mesopotamiya nga tannagenda kubeera Kalani,+3 n’amugamba nti, ‘Va mu nsi yo ne mu b’eŋŋanda zo ogende mu nsi gye nnaakulaga.’+4 Awo n’ava mu nsi y’Abakaludaaya n’agenda n’abeera e Kalani. Kitaawe bwe yamala okufa,+ Katonda n’amugamba aveeyo ajje mu nsi eno gye mulimu kati.+5 Kyokka teyamuwaamu kya busika kyonna wadde w’asobola okussa ekigere; naye yamusuubiza okugimuwa ebeere yiye n’oluvannyuma agiwe ezzadde lye eryandizzeewo,+ wadde nga yali tannazaala mwana.6 Ate era Katonda yamugamba nti ab’ezzadde lye bandibadde bagwira mu nsi endala, era nti bandifuuliddwa baddu ne babonyaabonyezebwa* okumala emyaka 400.+7 Katonda yagamba nti, ‘Eggwanga eriribafuula abaddu ndirisalira omusango,+ era oluvannyuma balivaayo ne bansinziza mu kifo kino.’+8 “Ate era yakola naye endagaano y’okukomolebwa,+ era Ibulayimu yazaala Isaaka+ n’amukomola ku lunaku olw’omunaana,+ Isaaka n’azaala* Yakobo, Yakobo n’azaala abakulu b’ebika ekkumi n’ebibiri.9 Abakulu b’ebika baakwatirwa Yusufu+ obuggya ne bamutunda mu Misiri.+ Kyokka Katonda yali naye,+10 era yamununula mu kubonaabona kwe kwonna, n’amusobozesa okuganja n’okwoleka amagezi mu maaso ga Falaawo kabaka wa Misiri. Falaawo yamulonda okufuga Misiri n’ennyumba ye yonna.+11 Naye enjala yagwa mu Misiri yonna ne mu Kanani, n’ebaleetera okubonaabona ennyo, bajjajjaffe ne babulwa emmere.+12 Yakobo bwe yawulira nti e Misiri waaliyo emmere,* n’atuma bajjajjaffe okugendayo omulundi ogwasooka.+13 Ku mulundi ogw’okubiri, Yusufu yeemanyisa eri baganda be, era Falaawo n’amanya ebikwata ku b’eŋŋanda za Yusufu.+14 Yusufu yatumya Yakobo kitaawe n’ab’eŋŋanda ze bonna okuva e Kanani,+ era bonna awamu baali abantu 75.+15 Yakobo n’agenda e Misiri,+ era eyo gye yafiira,+ era ne bajjajjaffe nabo ne bafiira eyo.+16 Baatwalibwa e Sekemu ne bateekebwa mu ntaana Ibulayimu gye yagula ssente eza ffeeza ku baana ba Kamoli mu Sekemu.+17 “Naye ekiseera eky’okutuukiriza ekisuubizo Katonda kye yawa Ibulayimu bwe kyagenda kisembera, abantu baffe beeyongera obungi mu Misiri,18 okutuusa lwe wajjawo kabaka omulala mu Misiri eyali tamanyi Yusufu.+19 Kabaka oyo yakozesa olukujjukujju n’abonyaabonya bajjajjaffe n’abawaliriza okwabulira abaana baabwe abawere bafe.+20 Mu kiseera ekyo Musa yazaalibwa, era yali alabika bulungi nnyo.* Yalabirirwa* okumala emyezi esatu mu maka ga kitaawe.+21 Naye bwe yalekebwawo,+ muwala wa Falaawo n’amulonda n’amukuza ng’omwana we yennyini.+22 Musa yayigirizibwa mu magezi gonna ag’Abamisiri. Mu butuufu, yali wa maanyi mu bigambo ne mu bikolwa.+23 “Bwe yaweza emyaka 40, n’afuna ekirowoozo mu mutima ggwe eky’okugenda* okulaba* baganda be abaana ba Isirayiri bwe baali.+24 Bwe yalaba omu ku bo ng’ayisibwa mu ngeri etali ya bwenkanya, n’amulwanirira, n’awoolera eggwanga ku lulwe ng’atta Omumisiri.25 Yali alowooza nti baganda be banditegedde nti Katonda yali abalokola ng’ayitira mu ye, naye tebaakitegeera.26 Ku lunaku olwaddirira yagenda gye bali n’asanga abasajja babiri nga balwana, n’agezaako okubatabaganya ng’agamba nti: ‘Abasajja, muli ba luganda, lwaki mulwana?’27 Naye oyo eyali ayisa munne obubi n’amusindika eri ng’agamba nti: ‘Ani yakulonda okuba omufuzi era omulamuzi waffe?28 Nange oyagala kunzita nga bwe wasse Omumisiri jjo?’29 Musa bwe yawulira ekyo n’adduka n’awaŋŋangukira mu nsi ya Midiyaani, gye yazaalira abaana babiri ab’obulenzi.+30 “Bwe waayitawo emyaka 40, malayika n’amulabikira mu muliro ogwali gwakira mu kisaka mu ddungu, okumpi n’Olusozi Sinaayi.+31 Musa bwe yakiraba ne yeewuunya. Naye bwe yali asembera okwetegereza, n’awulira eddoboozi lya Yakuwa* nga ligamba nti:32 ‘Nze Katonda wa bajjajjaabo, Katonda wa Ibulayimu, Isaaka ne Yakobo.’+ Musa yakankana, n’ateeyongera kwetegereza.33 Yakuwa* n’amugamba nti: ‘Ggyamu engatto zo, kubanga ekifo ky’oyimiriddemu kitukuvu.34 Mazima ddala ndabye okubonaabona kw’abantu bange abali e Misiri, era mpulidde okusinda kwabwe,+ era nzize okubanunula. Kaakano jjangu nkutume e Misiri.’35 Musa oyo gwe baagaana nga bagamba nti: ‘Ani yakulonda okuba omufuzi era omulamuzi?’+ Oyo yennyini Katonda gwe yatuma+ okubeera omufuzi era omununuzi ng’ayitira mu malayika eyamulabikira mu kisaka.36 Omusajja oyo yabaggyayo+ oluvannyuma lw’okukola ebyamagero n’obubonero mu Misiri+ ne ku Nnyanja Emmyufu+ ne mu ddungu okumala emyaka 40.+37 “Oyo ye Musa eyagamba abaana ba Isirayiri nti: ‘Katonda alibawa nnabbi okuva mu baganda bammwe alinga nze.’+38 Y’oyo eyali awamu n’ekibiina mu ddungu, era yali ne malayika+ eyayogera naye+ ku Lusozi Sinaayi, era ye yayogera ne bajjajjaffe. Ate era yaweebwa ebigambo ebitukuvu eby’olubeerera abituwe.+39 Bajjajjaffe baagana okumugondera ne bamweggyako,+ era mu mitima gyabwe ne beegomba okuddayo e Misiri,+40 nga bagamba Alooni nti: ‘Tukolere bakatonda abanaatukulemberamu, kubanga tetumanyi kituuse ku Musa eyatuggya mu nsi ya Misiri.’+41 Bwe batyo mu nnaku ezo ne bakola akayana, ne bawaayo ssaddaaka eri ekifaananyi, era ne bakola embaga okwesanyusaamu olw’ekyo kye baali bakoze.+42 Bw’atyo Katonda n’abavaako n’abaleka okuweereza eggye ery’oku ggulu,+ nga bwe kyawandiikibwa mu kitabo kya Bannabbi nti: ‘Mmwe ennyumba ya Isirayiri, ebiweebwayo ne ssaddaaka mwabiwanga nze mu myaka 40 gye mwamala mu ddungu?43 Naye mwasitula weema ya Moloki+ n’emmunyeenye ya katonda Lefani, ebifaananyi bye mwakola musobole okubisinza. N’olwekyo, nja kubawaŋŋangusa okusukka e Babulooni.’+44 “Bajjajjaffe baalina weema ey’obujulirwa mu ddungu, nga Katonda eyayogera ne Musa bwe yamulagira okugikola ng’agoberera ekyokulabirako kye yalaba.+45 Oluvannyuma, abaana ba bajjajjaffe abo baafuna weema eyo ne bagireeta ne Yoswa mu nsi eyalimu amawanga+ Katonda ge yagoba mu maaso ga bajjajjaffe.+ Yabeera eyo okutuusa mu nnaku za Dawudi.46 Dawudi yasiimibwa Katonda, era yasaba aweebwe enkizo ey’okuzimbira Katonda wa Yakobo aw’okubeera.+47 Naye Sulemaani ye yamuzimbira ennyumba.+48 Kyokka, Oyo Asingayo Okuba Waggulu tabeera mu nnyumba zizimbiddwa mikono,+ nga nnabbi bw’agamba nti:49 ‘Eggulu ye ntebe yange ey’obwakabaka,+ ate ensi ye ntebe y’ebigere byange.+ Nnyumba ya ngeri ki gye mulinzimbira? Yakuwa* bw’agamba. Oba ekifo kye mpummuliramu kiri ludda wa?50 Omukono gwange si gwe gwakola ebintu bino byonna?’+51 “Mmwe abasajja abakakanyavu era abatali bakomole mu mutima ne mu matu, bulijjo muziyiza omwoyo omutukuvu; nga bajjajjammwe bwe baakola, nammwe bwe mutyo bwe mukola.+52 Nnabbi ki bajjajjammwe gwe bataayigganya?+ Batta abo abaalangirira edda okujja kw’omutuukirivu,+ mmwe gwe mwalyamu olukwe era gwe mwatta,+53 mmwe abaafuna Amateeka agaabatuusibwako okuyitira mu malayika+ naye ne mutagakwata.”54 Bwe baawulira ebyo ne basunguwala nnyo ne baagala okumutuusaako akabi.55 Naye, ng’ajjudde omwoyo omutukuvu, n’atunula mu ggulu n’alaba ekitiibwa kya Katonda n’ekya Yesu ng’ayimiridde ku mukono gwa Katonda ogwa ddyo,+56 n’agamba nti: “Laba! Ndaba eggulu nga libikkuse n’Omwana w’omuntu+ ng’ayimiridde ku mukono gwa Katonda ogwa ddyo.”+57 Bwe baawulira ebyo, ne baleekaana nnyo, ne bateeka ebibatu byabwe ku matu gaabwe, bonna ne bamuyiikira.58 Bwe baamala okumufulumya ebweru w’ekibuga, ne batandika okumukuba amayinja.+ Abo abaali abajulizi+ ne bateeka ebyambalo byabwe ku bigere by’omuvubuka ayitibwa Sawulo.+59 Bwe baali bakuba Siteefano amayinja, n’asaba ng’agamba nti: “Mukama wange Yesu, nkukwasa obulamu bwange.”60 Awo n’afukamira, n’ayogera mu eddoboozi ery’omwanguka nti: “Yakuwa,* tobavunaana olw’ekibi kino.”+ Bwe yamala okwogera ekyo, n’afa.*


text:
Obusika bwa Manase ku luuyi olw’ebugwanjuba (1-13)
Ebitundu ebirala ebiweebwa abaana ba Yusufu (14-18)
17 Awo akalulu+ ne kagwa ku kika kya Manase,+ kubanga ye yali mutabani wa Yusufu omubereberye;+ Makiri+ mutabani wa Manase omubereberye, kitaawe wa Gireyaadi, yaweebwa Gireyaadi ne Basani+ olw’okuba yali mulwanyi muzira.2 Ate era akalulu ne kagwa ku bazzukulu ba Manase abalala ng’empya zaabwe bwe zaali, ku baana ba Abi-yezeri,+ abaana ba Kereki, abaana ba Asuliyeri, abaana ba Sekemu, abaana ba Keferi, n’abaana ba Semida. Abo be bazzukulu ba Manase mutabani wa Yusufu ab’obulenzi, ng’empya zaabwe bwe zaali.+3 Naye Zerofekaadi+ mutabani wa Keferi, mutabani wa Gireyaadi, mutabani wa Makiri, mutabani wa Manase, teyalina baana ba bulenzi wabula ba buwala bokka, era gano ge mannya gaabwe: Makula, Nuuwa, Kogula, Mirika ne Tiruza.4 Awo abawala abo ne bagenda eri Eriyazaali+ kabona ne Yoswa mutabani wa Nuuni n’abaami, ne bagamba nti: “Yakuwa ye yalagira Musa okutuwa obusika mu baganda baffe.”+ Awo ne baweebwa obusika mu baganda ba kitaabwe nga Yakuwa bwe yalagira.+5 Waaliwo ebitundu ebirala kkumi ebyaweebwa Manase ng’oggyeeko Gireyaadi ne Basani, ebyali emitala wa Yoludaani,*+6 kubanga abaana ba Manase ab’obuwala baaweebwa obusika mu baana be ab’obulenzi, era ensi ya Gireyaadi yafuuka ya bazzukulu ba Manase abalala.7 Ensalo ya Manase yava ku nsalo ya Aseri n’etuuka e Mikumesasi,+ ekiri mu maaso ga Sekemu,+ ne yeeyongerayo ebukiikaddyo n’etuuka ku nsi y’abantu b’e Eni-Tappuwa.8 Ekitundu kya Tappuwa+ kyafuuka kya Manase, naye ekibuga Tappuwa ekyali ku nsalo ya Manase kyali kya bazzukulu ba Efulayimu.9 Ensalo yaserengeta mu bukiikaddyo n’etuuka mu Kiwonvu* kya Kana. Mu bibuga bya Manase+ mwalimu ebibuga bya Efulayimu, era ensalo ya Manase yali bukiikakkono wa kiwonvu, era yali ekoma ku nnyanja.+10 Ekitundu eky’ebukiikaddyo kyali kya Efulayimu ate eky’ebukiikakkono kyali kya Manase, era ennyanja ye yali ensalo ye;+ ku luuyi olw’ebukiikakkono, ensalo ya Manase yali etuuka ku nsalo ya Aseri, ate ku luuyi olw’ebuvanjuba yali etuuka ku nsalo ya Isakaali.11 Ebibuga bino ebyali mu kitundu kya Isakaali n’ekya Aseri byaweebwa Manase nga mw’otwalidde n’abantu baamu n’obubuga bwabyo: Besuseyani, Ibuleyamu,+ Doli,+ Eni-doli,+ Taanaki,+ ne Megiddo. Ebitundu eby’ensozi ebisatu byali bibye.12 Naye abaana ba Manase tebaasobola kuwamba bibuga ebyo; Abakanani baalemera mu kitundu ekyo.+13 Abayisirayiri bwe beeyongera okuba ab’amaanyi, baatandika okukozesa Abakanani emirimu egy’obuddu,+ naye tebaabagobera ddala mu nsi.+14 Awo bazzukulu ba Yusufu ne bagamba Yoswa nti: “Lwaki otuwadde* ekitundu kimu kyokka?+ Tuli bangi nnyo olw’okuba Yakuwa atuwadde omukisa okutuusa leero.”+15 Yoswa n’abaddamu nti: “Bwe muba nga muli bangi nnyo, mugende musaawe ekibira mwefunire ekifo mu nsi y’Abaperizi+ n’Abaleefa,+ okuva bwe kiri nti ekitundu kya Efulayimu+ eky’ensozi tekibamala.”16 Awo bazzukulu ba Yusufu ne bagamba nti: “Ekitundu eky’ensozi tekitumala, era Abakanani bonna abali mu kitundu eky’ekiwonvu balina amagaali ag’olutalo+ agaliko ebyuma ebisala,* abo abali mu Besu-seyani+ n’obubuga obukyetoolodde, n’abo abali mu Kiwonvu ky’e Yezuleeri.”+17 Yoswa n’agamba ab’ennyumba ya Yusufu, kwe kugamba, Efulayimu ne Manase nti: “Muli bangi nnyo era muli ba maanyi nnyo. Temujja kufuna kitundu kimu kyokka,+18 naye n’ekitundu eky’ensozi kijja kuba kyammwe.+ Newakubadde nga kibira, mujja kukisaawa era eyo ensalo yammwe gy’eneekoma. Mujja kugobamu Abakanani wadde nga ba maanyi era nga balina amagaali ag’olutalo agaliko ebyuma ebisala.”*+


text:
Bayibuli Eyogera Ki ku by’Obuseegu? Kikyamu Okweweereza Mesegi oba Ebifaananyi Ebikwata ku Kwegatta?
Bayibuli ky’egamba
Bayibuli teyogera butereevu ku kulaba ebifaananyi eby’obuseegu, oba okuweereza mesegi ezikwata ku kwegatta, oba ebirala ebiri ng’ebyo. Wadde kiri kityo, Bayibuli etuyamba okumanya endowooza ya Katonda ku bantu okwegatta nga si bafumbo oba ebikolwa ebirala eby’obuseegu. Lowooza ku byawandiikibwa bino:
“Mufiise ebitundu byammwe eby’omubiri ebiri ku nsi ku bikwata ku bugwenyufu, ku butali bulongoofu, obuteefuga ku bikwata ku kwegatta.” (Abakkolosaayi 3:5) Mu kifo ky’okwewala okwegomba okubi, okulaba ebifaananyi eby’obuseegu kisiikuula okwegomba okwo. Kifuula omuntu okuba nga si mulongoofu mu maaso ga Katonda.
“Buli atunuulira omukazi n’amwegomba aba amaze okumwendako mu mutima gwe.” (Matayo 5:
28) Ebifaananyi eby’obuseegu biviirako omuntu okufuna okwegomba okubi ne kimuviirako okukola ebikolwa ebibi.
“Ebikolwa eby’obugwenyufu n’obutali bulongoofu obwa buli ngeri n’omululu tebirina na kwogerwako mu mmwe.” (Abeefeso 5:3) Tetusaanidde wadde okusaaga nga twogera ku bikolwa eby’okwegatta ebitasaana, nga bwe tutalina kubiraba wadde okubisomako.
“Ebikolwa eby’omubiri bya lwatu era bye bino: ebikolwa eby’obugwenyufu, obutali bulongoofu, . . . n’ebiringa ebyo. Mbalabula ku bintu bino nga bwe nnasooka okubalabula, nti abakola ebintu ng’ebyo tebalisikira Bwakabaka bwa Katonda.” (Abaggalatiya 5:
19- 21) Abantu abalaba ebifaananyi eby’obuseegu, abeewereza mesegi ezikwata ku kwegatta nga bakozesa Intaneeti oba essimu, tebaba balongoofu mu maaso ga Katonda. Bwe twenyigira mu bikolwa ng’ebyo, tetusiimibwa mu maaso ga Katonda.


text:
Heh! Crouch Nsumuulula Hee Aah Tikkula Nsumuulula Byonna ebyansiba obwedda Ssisiitira nnyiganyiga uh Tikkula Nsumuulula Byonna ebyansiba obwedda Ssisiitira nnyiganyiga Hee, Aah Darling nkumaakinze N’ebyange mbiseetinze Oli wa njawulo ku bitonde ebirala Omukwano nguwoominze Neetimbye ebimuli nzenna Jangu eno omasaaginge Nkutunuulira nkutya darling wange Ky’ova olaba nga nemoola Tontwaala ng’owamaalo oh Akaviiri ke kapya Kikwano kyange Oba nze alaba nzekka Nzuukuse bwe mba nfreezinze eh Aah mukwano nina obudde Ndi mu mood ndowooza ggwe Ntikkula naawe, aah Oluusi neebuuza Mu balungi b’olabye mu nsi Ddala nze ani gwe weekwata? Mbadde…Read More
Category: BAND
Lowooza kunze Lyrics – Rema
Artist: Rema Album: Genre: R&B Share Lyrics: 82 0 Bridge Njagala tubeere nze nawe Tusanyuke, tujjajuuze Abbo leka bakole fittina kakibadugude kakibakone Verse 1 Mazima olinga enjumba Lwotoyaka olwo kikoome Okwagala okulina kilabye lwakuba ensonyi zezzakuyuzza Chorus Lowooza kunze, tunulira nze Ffa kunze nzeka Lowooza kunze, darling bambi Kiriza kyekusaaba Bridge Verse 2 Abalala baleeke babi Ndimulungi nemanyi Obutono bwo sikikulu Kasta enyindo ndalo Ebyabalo nnina bingi darling Ekyo okimanyi kyabulijjo Oyagala nyambale ki loddi Oba kittiri darling gamba Bambi Chorus Bridge Verse 3 Njagala obeere mu amagezi, osubizzenga otukirize…Read More
Kwasa – David Lutalo Lyrics
Verse I Kwasa… ohhh… Kwasa Ngenda kwagala oba yalabana Togende kwejusa ahh silikwepena Bano abakubaganya embira, mmm silibira Munange, kinange ngamba nti tonsule You’re my life, my wife, njagala nnyo kirimange Kati onsesa busekko, bano abawala abalala gguma Balinga ontokosakosa buddo, ombabula obabula muliro Nebwoli tankuula emisege, lavu yo telinzigwa ku mmeme Ensi n’ebwezimbwa ensekere, osala kaweke n’ofuna munyerere Chorus Nesunzee… ohhh… Kwasa Olwaleero lwange bebi, ohhh… Kwasa Jangu eno okyezze nange, ohhh… Kwasa W’onyenyamu nfuna eddembe, ohhh… Kwasa Nesunzee… ohhh… Kwasa Olwaleero lwange bebi, ohhh… Kwasa Jangu eno okyezze…Read More
Lyrics: Musawo By Winnie Nwagi
Intro: Nkukubila Winter nga nebigere mbinyise water Katiki tiki tick tac Nga Ninda gwe ondetere sweety. Nkukubila winter nga nebigere mbinyise water Katikitiki tic tac nga ninda gwe bby lwonada Verse 1. Hmmm nga bwakasasaana Ne’njuba enkyanaaba amaaso Mpita linya lyo bby hmmm Your love is making me go crazy Ontambulira mumusaayi hmmm Obulamu Bwange Bukwetaaga ahhh Kwekusalawo nkwesooke Nkuwe ka breakfast in bed Yeggwe Gwempita owewange Sikukweka okujako nga okyagade Yeggwe gwenalota nga Gwenalalasa nga buli jendaga Lwentuse okulya nga setaaga Apettite nga yekyanga Nomutima nga Gwewuuba Wasuka kubyekyama…Read More
Anjagala lyrics By Lyto Boss
Birungo kyi byebassa mumukwano Guno ogutusuza nga tutunula Negukulinya nekubwongo ngomusujja laba bwegukulesaawo abazadde Maama ne taata boyagala enyo Nogenda noyo gwewalaba oluvanyuma Eyakulila mumaka amalala Naawe nebakuzaala awalala Laba bwemusisinkana nemutta ekyama Laba bwemugabana emitima Era nemufuuka omuntu omu Oohh ohhh ebya love nga byewunyisa Nze nokwogera nga ageleesa Nafunye nange omulunji nemusuubiza okumukuba empeta Antijisizza mumikwano naboluganda abagambye Nti teli mulala taliiyo nze amusula mubilowoozo (chorus) Bambi anjagala talimba Ankakasizza mubyakola Omutima neguba muteefu negutayuuga. Nina kuseesa mu mukwano kwongera atee kumuwembejja okufuna abalinga ono kyo sikyangu (bridge)…Read More


text: 1 Nze Pawulo eyayitibwa okubeera omutume+ wa Kristo Yesu olw’okwagala kwa Katonda, awamu ne muganda waffe Sossene,2 mpandiikira ab’omu kibiina kya Katonda ekiri mu Kkolinso,+ abaatukuzibwa mu Kristo Yesu,+ abaayitibwa okuba abatukuvu, awamu n’abo bonna abali mu buli kifo abakoowoola erinnya lya Mukama waffe Yesu Kristo,+ Mukama waabwe era owaffe:3 Ekisa eky’ensusso n’emirembe ebiva eri Katonda Kitaffe n’eri Mukama waffe Yesu Kristo bibeere nammwe.4 Bulijjo nneebaza Katonda wange ku lwammwe olw’ekisa eky’ensusso ky’abalaze okuyitira mu Kristo Yesu;5 mu ye mugaggawaziddwa mu buli kintu, mu busobozi bw’okubuulira ekigambo ne mu kumanya okujjuvu,+6 kubanga obujulirwa obukwata ku Kristo+ bunyweredde ddala mu mmwe,7 ne kiba nti tewali kirabo kye mutalina nga mulindirira okubikkulibwa kwa Mukama waffe Yesu Kristo.+8 Era Katonda ajja kubanyweza okutuukira ddala ku nkomerero, muleme kubaako kye muvunaanibwa ku lunaku lwa Mukama waffe Yesu Kristo.+9 Katonda eyabayita okukolera awamu n’Omwana we Yesu Kristo Mukama waffe, mwesigwa.+10 Kale ab’oluganda, mbakubiriza mu linnya lya Mukama waffe Yesu Kristo okubeeranga obumu mu bye mwogera, era waleme kubaawo njawukana mu mmwe,+ naye mubeerenga bumu mu ndowooza ne mu kigendererwa.+11 Ab’ennyumba ya Kuloowe bantegeeza ebibafaako baganda bange, nti mulina enjawukana.12 Kye ntegeeza kye kino, nti buli omu ku mmwe agamba nti: “Nze ndi wa Pawulo,” “Ate nze ndi wa Apolo,”+ “Ate nze ndi wa Keefa,”* “Ate nze ndi wa Kristo.”13 Kristo ayawuddwamu? Pawulo ye yakomererwa ku lwammwe? Oba, mwabatizibwa mu linnya lya Pawulo?14 Nneebaza Katonda nti sirina n’omu ku mmwe gwe nnabatiza okuggyako Kulisupo+ ne Gayo.+15 N’olwekyo, tewali n’omu ayinza kugamba nti mwabatizibwa mu linnya lyange.16 Kyo kituufu nti nnabatiza n’ab’omu nnyumba ya Siteefana,+ naye simanyi obanga waliwo omulala yenna gwe nnabatiza.17 Kristo teyantuma kubatiza, wabula okulangirira amawulire amalungi,+ si mu magezi ga bigambo, omuti gwa Kristo ogw’okubonaabona* guleme okufuulibwa ekitagasa.18 Kubanga ebigambo ebikwata ku muti ogw’okubonaabona* busirusiru eri abo abazikirira,+ naye eri ffe abalokolebwa, ge maanyi ga Katonda.+19 Kubanga kyawandiikibwa nti: “Ndireetera amagezi g’abasajja abagezigezi okusaanawo era n’okutegeera kw’abategeevu nja kukuggyawo.”+20 Omugezi aluwa? Omuwandiisi aluwa? Omuwakanyi w’ensi eno* aluwa? Amagezi g’ensi eno Katonda teyagafuula busirusiru?21 Wadde ng’ensi mu magezi gaayo teyamanya Katonda,+ Katonda mu magezi ge+ yalaba nti kirungi okulokola abo abakkiriza ng’ayitira mu busirusiru+ bw’ebyo ebibuulirwa.22 Abayudaaya basaba okulagibwa obubonero+ n’Abayonaani banoonya amagezi;23 naye ffe tubuulira ebikwata ku Kristo eyakomererwa, eri Abayudaaya nkonge eyeesittaza, ate eri amawanga busirusiru.+24 Naye eri abo abaayitibwa, Abayudaaya n’Abayonaani, Kristo maanyi ga Katonda era magezi ge.+25 Kubanga ekintu kya Katonda eky’obusirusiru kiba kya magezi okusinga abantu, n’ekintu kya Katonda ekinafu kiba kya maanyi okusinga abantu.+26 Ab’oluganda, bwe mutunuulira okuyitibwa kwammwe mukiraba nti abatwalibwa ng’abagezi abaayitibwa si bangi,+ ab’amaanyi si bangi, era n’ab’ebitiibwa* si bangi,+27 naye Katonda yalonda ebintu by’ensi ebisirusiru asobole okukwasa abagezi ensonyi; era Katonda yalonda ebintu by’ensi ebinafu asobole okukwasa ebintu eby’amaanyi ensonyi;+28 era Katonda yalonda ebintu by’ensi ebigayibwa, ebinyoomebwa, ebintu abantu bye batwala ng’ebitali bikulu, alyoke aggyewo ebintu ebitwalibwa ng’ebikulu,+29 waleme kubaawo n’omu eyeenyumiriza mu maaso ga Katonda.30 Naye ku lulwe muli bumu ne Kristo Yesu afuuse gye tuli amagezi agava eri Katonda, n’obutuukirivu,+ n’okutukuzibwa,+ n’okusumululwa okuyitira mu kinunulo,+31 kisobole okuba nga bwe kyawandiikibwa nti: “Oyo eyeenyumiriza yeenyumiririze mu Yakuwa.”*+


text:
Olugero 93: Yesu Aliisa Abantu Bangi
EKINTU ekibi kibaddewo. Yokaana Omubatiza yaakamala okuttibwa. Kerodiya, mukyala wa kabaka, yali tamwagala. Era yaleetera kabaka okutemako omutwe ga Yokaana.
Yesu bw’awulira kino, anakuwala nnyo. Agenda mu kifo ekimu ekitaliimu bantu n’abeera yekka. Naye abantu bamugoberera. Yesu bw’alaba ebibiina by’abantu, abasaasira. N’olwekyo ababuulira ku bwakabaka bwa Katonda, era awonya n’abalwadde baabwe.
Akawungeezi ako abayigirizwa be bajja gy’ali ne bamugamba: ‘Obudde buwungedde, era ekifo kino tekibeeramu bantu. Gamba abantu bagende beegulire emmere mu byalo ebiriraanyewo.’
‘Tekibeetaagisa kugenda,’ bw’atyo Yesu bw’addamu. ‘Mmwe mubawe eky’okulya.’ Akyukira Firipo n’amubuuza: ‘Wa we tuyinza okugula emmere okuliisa abantu bano bonna?’
‘Kijja kwetaagisa ssente nnyingi okugula emmere emala buli omu asobole okufunako,’ bw’atyo Firipo bw’addamu. Andereya agamba: ‘Omwana ono, asitudde emmere yaffe, alina emigaati etaano n’ebyennyanja bibiri. Naye tebiyinza kumala bantu bano bonna.’
‘Mugambe abantu batuule wansi ku muddo,’ bw’atyo Yesu bw’agamba. Awo yeebaza Katonda emmere eyo, era n’atandika okugimenyaamenyamu. Ekiddako, abayigirizwa bagabira abantu bonna emigaati n’ebyennyanja. Waliwo abasajja 5,000, era n’enkumi n’enkumi z’abakazi n’abaana. Bonna balya okutuusa bwe bakutta. Era abayigirizwa bwe bakuŋŋaanya ebifisseewo, bivaamu ebibbo 12!
Kati Yesu agamba abayigirizwa be okulinnya eryato bagende emitala w’Ennyanja Ggaliraaya. Ekiro ekyo, wabaawo embuyaga ey’amaanyi, era amayengo gasunda eryato. Abayigirizwa batya nnyo. Awo, ekiro mu ttumbi, balaba omuntu atambulira ku mazzi ng’ajja gye bali. Bawoggana olw’okutya, kubanga tebategeera kye balaba.
‘Temutya,’ bw’atyo Yesu bw’agamba. ‘Ye nze!’ Naye era tebakikkiriza. Bwe kityo Peetero agamba: ‘Bw’oba nga ggwe Mukama waffe yennyini, ŋŋamba ntambulire ku mazzi nzije gy’oli.’ Yesu amuddamu nti: ‘Jjangu!’ Era Peetero ava mu lyato n’atambulira ku mazzi! Awo afuna entiisa era n’atandika okukka mu mazzi, naye Yesu amuwonya.
Oluvannyuma, Yesu addamu okuliisa enkumi n’enkumi z’abantu. Ku luno akozesa emigaati musanvu n’ebyennyanja bitono. Era buli omu afuna ebimala. Engeri Yesu gy’alabiriramu abantu teyeewuunyisa? Bw’alifuga nga kabaka wa Katonda tetujja kweraliikirira kintu kyonna!
Matayo 14:1-32; 15:29-38; Yokaana 6:1-21.
Ebibuuzo
- Kintu ki ekibi ekituuse ku Yokaana Omubatiza, era kino Yesu kimuyisa kitya?
- Yesu aliisa atya ekibiina ky’abantu ekimugoberedde, era emmere efisseewo yenkana wa?
- Lwaki abayigirizwa batidde nnyo mu kiro, era kiki ekituuka ku Peetero?
- Yesu aliisa atya enkumi n’enkumi z’abantu omulundi ogw’okubiri?
- Lwaki kijja kuba kirungi nnyo Yesu bw’alifuga ku nsi nga Kabaka Katonda gw’alonze?
Ebibuuzo ebyongerezeddwako
- Soma Matayo 14:1-32.
Ebiri mu Matayo 14:23-32 bitutegeeza ki ku ngeri za Peetero?
Ebyawandiikibwa biraga bitya nti Peetero yalongoosaamu n’alekayo okupapa? (Mat. 14:27-30; Yok. 18:10; 21:7; Bik. 2:14, 37-40; 1 Peet. 5:6, 10)
- Soma Matayo 15:29-38.
Yesu yasiima atya engeri Kitaawe gye yali amulabiriramu? (Mat. 15:37; Yok. 6:12; Bak. 3:15)
- Soma Yokaana 6:1-21.
Leero Abakristaayo bayinza batya okukoppa ekyokulabirako kya Yesu ku bikwata ku gavumenti? (Yok. 6:15; Mat. 22:21; Bar. 12:2; 13:1-4)